text:
‘Kuphapheleni Ukuthandaza’
“Yibani ngabaphilileyo engqondweni, nikuphaphele ukuthandaza.”
1, 2. (a) Kutheni kubalulekile nje ukuba ‘sikuphaphele ukuthandaza’? (b) Yiyiphi imibuzo esimele sizibuze yona ngokuphathelele umthandazo?
OMNYE owayesakusebenza ebusuku uthi: “Elona xesha kunzima ngalo ukuhlala uthe qwa kuxa kuza kuthi qheke ukusa.” Bamele ukuba baninzi abavumelana naye. Namhlanje amaKristu akwimeko efanayo kuba sele buhambile ubusuku kule nkqubo yezinto ingendawo kaSathana. (Roma 13:
2 Ngenxa yexesha esiphila kulo, kuya kuba bubulumko ukuzibuza oku: ‘Ndikuphaphele kangakanani ukuthandaza? Ngaba ndiyathandaza ngandlela zonke, yaye ndihlala ndithandaza? Ngaba isegazini into yokuthandazela abanye, okanye ndithandazela isiqu sam kuphela? Ubaluleke kangakanani umthandazo ukuze ndisinde?’
QHUBEKANI NITHANDAZA NGANDLELA ZONKE
3. Ziziphi ezinye iindlela zokuthandaza?
3 Kwincwadi eyayisiya kwabase-Efese, umpostile uPawulos wabhekisela kuko “konke ukuthandaza,” okanye zonke iindlela zokuthandaza. (Efe. 6:18) Xa sithandaza sidla ngokusoloko sicela uYehova ukuba asincede kwiintswelo neengxaki esinazo. Ngenxa yothando, ‘uMphulaphuli wemithandazo’ uyaziva izicelo zethu. (INdu. 65:2) Noko ke, simele sizame ukucinga nangezinye iindlela zokuthandaza kuye. Ezi ndlela ziquka ukumdumisa, ukumbulela nesikhungo.
4. Kutheni simele sihlale simdumisa uYehova xa sithandaza?
4 Sinezizathu ezininzi zokuba simdumise uYehova xa sithandaza. Ngokomzekelo, xa sicinga ‘ngemisebenzi yakhe yamandla nobuninzi bobukhulu bakhe,’ sitsho sifune ukumdumisa. (Funda iNdumiso 150:1-6.) Kwiivesi ezintandathu ezikwiNdumiso 150 sibongozwa izihlandlo eziyi-13 ukuba sidumise uYehova! Ngenxa yokumoyika uThixo, umqambi wenye indumiso wathi: “Ndikudumise izihlandlo ezisixhenxe ngosuku ngenxa yezigwebo zakho zobulungisa.” (INdu. 119:164) UYehova ukufanele ngokwenene ukudunyiswa. Ngaba ke, asifanele simdumise “izihlandlo ezisixhenxe ngosuku” kwimithandazo yethu, into ethetha ukumdumisa rhoqo?
5. Kusikhusela njani ukubulela xa sithandaza?
5 Ukubulela yenye indlela ebalulekileyo yokuthandaza. UPawulos wabongoza amaKristu esixeko saseFilipi wathi: “Musani ukuxhalela nantoni na, kodwa ezintweni zonke zaziseni izibongozo zenu kuThixo ngomthandazo nesikhungo nombulelo.” (Fil. 4:6) Kuyasikhusela ukumbulela ngokunyaniseka uYehova xa sithandaza. Oku kubaluleke ngokukhethekileyo ekubeni siphila kwimihla yokugqibela phakathi kwabantu “abangenambulelo.” (2 Tim. 3:
6, 7. Yintoni isikhungo, ibe sinokusenza xa kutheni?
6 Isikhungo ngumthandazo onyanisekileyo ophuma emazantsi entliziyo. Ziziphi izinto esinokumkhunga ngazo uYehova? Sinokwenjenjalo xa sitshutshiswa okanye sigula gqitha. Siyaqondakala isizathu sokuba sisenza isikhungo kuThixo xa sithandaza kwiimeko ezinjalo. Ngaba ezi kuphela kwezihlandlo esinokwenza ngazo izikhungo kuYehova?
7 Cinga ngomthandazo ongumzekelo owenziwa nguYesu, uze uphawule oko wakutshoyo ngegama likaThixo, ngoBukumkani Bakhe nangokuthanda Kwakhe. (Funda uMateyu 6:
‘THANDAZANI NGOKUQHUBEKAYO’
8, 9. Kutheni singamele sikhawuleze simgxeke uPetros nabanye abapostile ngokulala kwabo kumyezo waseGetsemane?
8 Nakuba umpostile uPetros wabongoza amaKristu ukuba ‘akuphaphele ukuthandaza,’ wakha wasilela ukwenjenjalo ngasihlandlo sithile. Ngomnye wabafundi abalalayo ngoxa uYesu wayethandaza kumyezo waseGetsemane. Nasemva kokuba uYesu ebaxelele ukuba ‘bahlale belindile yaye bethandaza ngokuqhubekayo,’ basilela ukwenjenjalo.
9 Kunokuba simgxeke uPetros nabanye abapostile ngokusilela kwabo ukuhlala bethe qwa, simele sikhumbule ukuba izinto ezenzeka ngolo suku zaziwaqongqothe onke amandla kuloo nyama yabo ibuthathaka. Baye baxakeka belungiselela iPasika kwandula ke ebusuku yangumsitho wayo. Emva kwawo uYesu wasungula iSidlo Sangokuhlwa SeNkosi, emisela umzekelo wendlela esasiza kuqhubeka sisenziwa ngayo ukukhumbula ukufa kwakhe. (1 Kor. 11:
10, 11. (a) Sisiphi isifundo esafundwa nguPetros kwinto eyamehlela eGetsemane? (b) Ikuchaphazela njani wena into eyehlela uPetros?
10 UPetros akazange ayilibale into eyamehlelayo apho eGetsemane. Wafunda kabuhlungu koko kusilela kwakhe ukuhlala ephaphile. Ngaphambi koko, uYesu wayethe kubo: “Nonke niya kukhubeka ngam ngobu busuku.” Yena ke uPetros waphika esithi: “Nangona bonke abanye beya kukhubeka ngawe, andisayi kuze ndikhubeke!” Emphendula, uYesu waxelela uPetros ukuba uza kumkhanyela izihlandlo ezithathu. Ezithembile, uPetros wathi: “Kwanokuba kuya kufuneka ndife nawe, andisayi kuze ndikukhanyele.” (Mat. 26:31-35) Kuyo yonke loo nto, uPetros wakhubeka, kanye njengokuba uYesu wayetshilo. Ekhathazwa kukukhanyela kwakhe uYesu, uPetros “walila ngokukrakra.”
11 UPetros umele ukuba wafunda isifundo koku ibe wada wayeka ukuzithemba ngokugqithiseleyo. Kuyabonakala ukuba wancedwa kukuthandaza. Kaloku, livela kuPetros eli cebiso lokuba ‘sikuphaphele ukuthandaza.’ Ngaba siyalithobela eli cebiso leBhayibhile? Ukongezelela koko, ngaba ‘sithandaza ngokuqhubekayo,’ nto leyo ibonisa ukuba sixhomekeke kuYehova? (INdu. 85:8) Masingasilibali nesi sibongozo sompostile uPawulos: “Lowo ucinga ukuba umile makalumke angawi.”
IMITHANDAZO KANEHEMIYA YAPHENDULWA
12. Kutheni uNehemiya engumzekelo omhle nje kuthi?
12 Cinga ngoNehemiya, owayengumphathi wendebe yoKumkani uArtashashta wasePersi ngenkulungwane yesihlanu B.C.E. UNehemiya ungumzekelo omhle wabantu abazingisayo emthandazweni. Kangangeentsuku, ‘wazila ukutya ethandaza ngokuqhubekayo phambi koThixo’ ngenxa yentlungu awayekuyo amaYuda eYerusalem. (Neh. 1:4) Xa wabuzwa nguArtashashta isizathu sokuba adakumbe, ‘kwaoko uNehemiya wathandaza kuThixo wamazulu.’ (Neh. 2:2-4) Kwaphumela entweni oko? UYehova wawuphendula umthandazo wakhe waza wabangela ukuba kwenziwe izinto ezaba luncedo kubantu bakhe. (Neh. 2:5, 6) Kumele ukuba kwalomeleza gqitha ukholo lukaNehemiya oku!
13, 14. Yintoni esimele siyenze ukuze sihlale sinokholo olomeleleyo size ke sikwazi ukuxhathise imigudu kaSathana yokusidimaza?
13 Ukuthandaza ngokuqhubekayo njengoNehemiya, kusinceda sihlale sinokholo olomeleleyo. USathana akanalusini tu yaye usoloko esihlasela kanye xa sibuthathaka. Ngokomzekelo, xa sigula okanye sixinezelekile, sinokuqalisa ukuvakalelwa ukuba uThixo akaneliswa lixesha elincinane esilichitha entsimini nyanga nganye. Abanye kuthi basenokuba nezinto ezibakhathazayo, mhlawumbi ngenxa yezinto ezithile abakha bazenza ebomini. USathana ufuna sivakalelwe ukuba akukho yethu. Kwindlela asihlasela ngayo usoloko ezama ukudlala ngeemvakalelo zethu ukuze alwenze buthathaka ukholo lwethu. Noko ke, xa ‘sikuphaphele ukuthandaza’ siya kuhlala sinokholo olomeleleyo. Enyanisweni, ‘ngekhaka elikhulu lokholo, siya kuthi sikwazi ukucima yonke imijukujelwa evuthayo yalowo ungendawo.’
14 Ukuba ‘sikuphaphele ukuthandaza,’ asiyi kubanjiswa singalindelanga size ke silahle ukholo lwethu xa sivavanywa. Xa sivavanywa, simele sikhumbule umzekelo kaNehemiya size sikhawuleze sithandaze kuThixo. NguYehova kuphela onokusinceda sixhathise izilingo neemvavanyo zokholo lwethu.
THANDAZELANI ABANYE
15. Yiyiphi imibuzo esimele sizibuze yona ngokuphathelele ukuthandazela abanye?
15 UYesu wenzela uPetros isikhungo ukuze ukholo lwalo mpostile lungabi buthathaka. (Luka 22:
16. Ngaba kubalulekile ukuthandazela abanye? Cacisa.
16 Ukuthandazela abanye kuYehova kunokubanceda ngokwenene. (Funda eyesi-2 kwabaseKorinte 1:
“USINDISO LWETHU LUKUFUPHI”
17, 18. Kuya kusinceda njani ukuhlala ‘sikuphaphele ukuthandaza’?
17 Ngaphambi nje kokuba achaze ukuba “ubusuku buhambile; imini isondele,” uPawulos wathi: ‘Niyalazi ixesha, okokuba sele kulilixa lokuba nivuke ebuthongweni, kuba ngoku usindiso lwethu lukufuphi ngakumbi kunangexesha esathi saba ngamakholwa ngalo.” (Roma 13:11, 12) Ihlabathi elitsha elithenjiswe nguThixo likufuphi, yaye usindiso lwethu lukufuphi kunokuba sicinga. Asimele sibiwe bubuthongo sityeshele ulwalamano lwethu noThixo, size sivumele iziphazamiso zeli hlabathi zisityele ixesha lokuthandaza kuYehova. Kunoko simele ‘sikuphaphele ukuthandaza.’ Ukwenjenjalo kuya kusinceda sixakeke ‘yihambo engcwele nezenzo zozinikelo lobuthixo, njengoko silindele imini kaYehova.’ (2 Pet. 3:11, 12) Indlela esiphila ngayo yiyo eya kubonisa ukuba sithe qwa yaye sikholelwa ngokwenene ukuba le nkqubo yezinto ingendawo sele iza kuphela. Ngamana ke ‘singathandaza ngokungapheziyo.’ (1 Tes. 5:17) Masixelise noYesu ngokuzama ukufumana amathuba okuba sedwa ukuze sithandaze. Ukuba siba nexesha elaneleyo lokuthandaza kuYehova, siya kusondela ngakumbi kuye. (Yak. 4:7, 8) Siya kuzuza iintsikelelo ezingathethekiyo ngokwenjenjalo!
18 IZibhalo zithi: “Ngemihla yenyama yakhe uKristu wanikela izikhungo kwanezibongozo kuLowo wayekwazi ukumsindisa ekufeni, esitsho ngezikhalo ezinamandla neenyembezi, yaye waviwa ngokukholekileyo ngenxa yoloyiko lwakhe lobuthixo.” (Heb. 5:7) UYesu wenza izikhungo nezibongozo waza wahlala ethembekile kuThixo de kwasa ekufeni. Ngenxa yoko, uYehova wamsindisa ekufeni lo Nyana wakhe uyintanda waza wamjizeka ngobomi bokungafi ezulwini. Nathi sinako ukuhlala sithembekile kuBawo wethu wasezulwini, kungakhathaliseki ukuba ziziphi iimvavanyo nezilingo esijamelana nazo ebomini. Enyanisweni, sonokuvuzwa ngobomi obungunaphakade


c: text/html

text:
IBHAYIBHILE IYABUTSHINTSHA UBOMI BABANTU
“Abantu Abaninzi Babengafuni Nokundibona”
UNYAKA WOKUZALWA: 1978
ILIZWE: ECHILE
UBOMI BANGAPHAMBILI: WAYENDLONGONDLONGO
UBOMI BAM BANGAPHAMBILI:
Ndakhulela eSantiago elikomkhulu laseChile, apho kwakusetyenziswa kakhulu iziyobisi, kugcwele imigulukudu nolwaphulo-mthetho. Utata wabulawa xa ndandineminyaka emihlanu ubudala. Emva koko umama wahlalisana nendoda eyayikhohlakele. Yayisoloko isibetha. Ndithi ndakucinga loo maxesha intliziyo ibe lihlwili.
Njengoko ndandikhula, ndandilungisa yonke into ngobundlobongela. Ndandiphulaphula umculo onesingqi esiphezulu, ndiyindlamanzi yaye ngamathub’ athile ndizifikisela nakwiziyobisi. Ndandisoloko ndisilwa nabathengisi beziyobisi, ababefuna ukundibulala. Ngesinye isihlandlo iqela esasisilwa nalo landithengela umbulali, kodwa ndaphoncuka apho ndihlatywe inxeba nje elinye. Ngenye imini iqela labathengisi beziyobisi landikhomba ngompu entloko lizama ukundixhoma.
Ngo-1996 ndathandana noCarolina, saza satshata ngo-1998. Emva kokuba kuzelwe unyana wethu wokuqala, ndandisoyikela ukuba, njengotata wam wesibini, umsindo wam ongalawulekiyo ungandenza ndiyiphathe kakubi intsapho yam. Ngoko ndaya kwiziko elinceda abantu babuyele kubomi obubhetele (rehabilitation center). Bazama ukundinyanga kodwa batsho phantsi. Ndandicatshukiswa nayinto engenamsebenzi; ndinganqandeki. Kuba ndandifuna ukuyeka ukuvisa ubuhlungu intsapho yam, ndazama ukuzibulala. Ngethamsanqa zange ndife.
Kangangeminyaka emininzi ndandingakholelwa kuThixo, kodwa ndandifuna ukuhamb’ icawa. Ngoko ndangena kwicawa yomoya. Ngelo xesha, umfazi wam wayefundelwa ngamaNgqina kaYehova. Ndandingafuni nokuwabona amaNgqina, ndandidla ngokuwathuka nokuwathuka kodwa into eyayingumnqa ngawo kukuba ayesoloko encumile.
Ngenye imini uCarolina wandicela ukuba ndifunde iNdumiso 83:
INDLELA EBUTSHINTSHE NGAYO UBOMI BAM IBHAYIBHILE:
Njengoko ndandisiya ndiyazi inyaniso, kwakundivuyisa ukwazi ukuba uYehova nguThixo onemfesane noxolelayo. Ngokomzekelo, kwiEksodus 34:
Kwakundivuyisa ukwazi ukuba uYehova nguThixo onemfesane noxolelayo
Sekunjalo, kwakunzima ukwenza izinto endandizifunda. Ndandiqinisekile ukuba andinakuze ndikwazi ukuyeka ukuba ndlongondlongo. Sihlandlo ngasinye ndisiba ndlongondlongo, uCarolina wayendithantamisa. Wayedla ngokundikhumbuza ukuba uYehova uyayibona imigudu endiyenzayo yokuzama ukuwuyeka lo mkhwa. Indlela awayendixhasa ngayo yayindenza ndiqhubeke ndizama ukukholisa uYehova, nangona kwakusoloko kusiba nzima.
Ngenye imini umzalwana owayendifundela, uAlejandro, wathi mandifunde amaGalati 5:22, 23. Ezo vesi zithi isiqhamo somoya kaThixo “luthando, uvuyo, uxolo, ukuzeka kade umsindo, ububele, ukulunga, ukholo, ubulali, ukuzeyisa.” Wathi ezi mpawu andisoze ndibe nazo ngamandla am, kodwa ndakuncedwa ngumoya oyingcwele kaThixo. Loo nyaniso yayitshintsha ngokupheleleyo indlela endandicinga ngayo!
Ndaya kwindibano enkulu yamaNgqina kaYehova. Ucwangco, ukucoceka nokuthandana kwabantu ababelapho kwandenza ndaqonda ukuba ndilufumene unqulo lokwenyaniso. (Yohane 13:34, 35) NgoFebruwari 2001 ndabhaptizwa.
INDLELA ENDINCEDE NGAYO IBHAYIBHILE:
UYehova wandinceda ndayeka ukuba ndlongondlongo, ndanoxolo. Ndandivakalelwa kukuba undonyule ebugxwayibeni ebendibambeke kubo. Abantu abaninzi babengafuni nokundibona, ibe andibasoli. Ngoku, mna, umfazi wam noonyana bam ababini sikhonza uYehova siseluxolweni.
Izalamane nabo babeziitshomi zam abayikholelwa indlela enditshintshe ngayo. Ngenxa yoko, uninzi lwabo lunomdla eBhayibhileni. Ndiye ndanelungelo lokunceda nabanye abantu bamazi uYehova. Ndivuyiswa kukubona indlela iBhayibhile ebutshintshe ngayo ubomi babo.

robotstxt: allowed

filter: keep


text:
Inkcazelo Ngokukhenketha Neeofisi Zethu
Siyakumema ukuba uze kubona iiofisinoomatshini bethu bokuprinta. Fumana iadresi namaxesha okukhenketha.
EPortugal
Rua Conde Barão, 511
P-2649-513 ALCABIDECHE
PORTUGAL
+351 214-690-600
Ukukhenketha EBheteli
NgoMvulo ukusa NgoLwesihlanu
Ngo-8:30 a.m. ukusa ku-11:30 a.m., nango-1:30 p.m. ukusa ku-4:30 p.m.
Kuthabatha iyure
Ezona zinto ziboniswayo
Kuthunyelwa iimpapasho kumabandla angaphezu kwama-700 asePortugal, eAzores, eMadeira, eCape Verde, eSão Tomé & Príncipe. Kwenziwa iimpapasho ezirekhodiweyo nezevidiyo ngesiPhuthukezi saseYurophu nangeNtetho Yezandla yasePortugal.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
26 Ekuhambeni kwexesha bafika abantu baseZifi+ kuSawule eGibheya,+ besithi: “UDavide akazifihlanga na endulini kaHakila,+ ejongene neYeshimon?”+
2 Wesuka+ ke uSawule waza wehla waya entlango yeZifi, ekunye namadoda angamawaka amathathu,+ anyuliweyo akwaSirayeli, ukuya kufuna uDavide entlango yeZifi.
3 Waza uSawule wamisa inkampu endulini yeHakila, ejongene neYeshimon, ngasendleleni, ngoxa uDavide wayehlala entlango. Wabona ukuba uSawule umlandele entlango.
4 Ngoko uDavide wathumela iintlola+ ukuze azi ukuba enyanisweni uSawule uzile na.
5 Kamva wesuka uDavide waya kwindawo apho uSawule amise khona inkampu, waza uDavide wayibona indawo awayelele kuyo uSawule, noAbhinere+ unyana kaNere intloko yomkhosi wakhe; yaye uSawule wayelele kuthango lwenkampu+ nabantu bemise iintente macala onke.
6 Wandula ke uDavide waphendula wathi kuAhimeleki umHiti+ noAbhishayi+ unyana kaTseruya,+ umntakwabo Yowabhi: “Ngubani na oya kuhla nam siye kuSawule enkampini?” UAbhishayi wathi: “Mna ndiya kuhla nawe.”+
7 Waya ke uDavide noAbhishayi ebantwini ebusuku; yaye, khangela! uSawule wayelele ubuthongo ngaphakathi kothango lwenkampu nomkhonto wakhe ugxunyekwe emhlabeni ngasentlokweni yakhe, noAbhinere nabantu babelele macala onke.
8 Ke uAbhishayi wathi kuDavide: “Namhlanje uThixo ulunikele utshaba lwakho esandleni sakho.+ Ke kaloku, makhe ndimqhame nomhlaba ngomkhonto kube kanye nje, hayi kabini.”
9 Noko ke, uDavide wathi kuAbhishayi: “Musa ukumonakalisa, kuba ngubani na owolulele isandla sakhe kothanjisiweyo kaYehova+ waza wahlala emsulwa?”+
10 Waza uDavide wahlabela mgama wathi: “Ephila nje uYehova,+ uYehova ngokwakhe uya kumbetha ngesibetho;+ okanye iya kufika imini yakhe+ yaye kuya kufuneka afe, okanye uya kuhla aye edabini,+ ngokuqinisekileyo ke uya kutshayelwa.+
11 Makube lee,+ kum, ngokwembono kaYehova,+ ukolula isandla sam+ nxamnye nothanjisiweyo kaYehova!+ Ke ngoko, khawuncede, uthabathe umkhonto lo ungasentlokweni yakhe nomphanda wamanzi, size singene endleleni.”
12 Ngako oko uDavide wathabatha umkhonto nomphanda wamanzi kwindawo engasentlokweni kaSawule, bandula ke bona bangena endleleni; yaye kwakungekho bani ubonayo+ okanye nabani na ophawulayo okanye nabani na ovukayo, kuba bonke babelele, ngenxa yokuba babewelwe bubuthongo obunzulu+ obuvela kuYehova.
13 Wandula ke uDavide wadlulela ngaphesheya waza wamela mgama phezulu entabeni, sisikhulu isithuba phakathi kwabo.
14 Waqala ke uDavide ukumemeza ebantwini nakuAbhinere unyana kaNere, esithi: “Akuyi kuphendula na, Abhinere?” NoAbhinere+ ke waqala ukuphendula waza wathi: “Ungubani na wena umemezayo kukumkani?”
15 NoDavide wahlabela mgama wathi kuAbhinere: “Akuyondoda na? Yaye ngubani na onjengawe kwaSirayeli? Kutheni na, ke, ukuze ungayilindi inkosi yakho ukumkani? Kuba kufike omnye wabantu eze konakalisa ukumkani inkosi yakho.+
16 Le nto uyenzileyo ayilunganga. Ephila nje uYehova,+ nina nifanelwe kukufa,+ ngenxa yokuba ningayilindanga+ inkosi yenu, othanjisiweyo kaYehova.+ Ke kaloku khawubone ukuba uphi na umkhonto kakumkani nomphanda wamanzi+ ezibe zingasentlokweni yakhe.”
17 NoSawule waqala ukuliqonda ilizwi likaDavide nokuthi: “Lilizwi lakho na eli, nyana wam Davide?”+ Wathi ke uDavide: “Lilizwi lam, nkosi yam kumkani.”
18 Waza wongezelela ngokuthi: “Kutheni na ukuba inkosi yam isukele umkhonzi wayo,+ kuba ndenze ntoni na, ibubuphi na nobubi obusesandleni sam?+
19 Ke kaloku inkosi yam ukumkani, mayincede, iphulaphule amazwi omkhonzi wayo: Ukuba nguYehova okuxhokonxileyo nxamnye nam, makeve ke ivumba lomnikelo wokudla okuziinkozo.+ Kodwa ukuba ngoonyana bomntu,+ baqalekisiwe phambi koYehova,+ ngenxa yokuba namhlanje bandigxothile ukuze ndingazivi ndinamathele elifeni likaYehova,+ besithi, ‘Hamba, khonza abanye oothixo!’+
20 Ke kaloku malingaphalali igazi lam emhlabeni phambi kobuso bukaYehova;+ kuba ukumkani wakwaSirayeli uphumile ukuya kufuna intakumba enye,+ kanye njengoko ubani esukelana nesakhwatsha ezintabeni.”+
21 NoSawule ke wathi: “Ndonile.+ Buya, nyana wam Davide, kuba andisayi kuba sakwenzakalisa, ngenxa yokuba umphefumlo wam ubuxabisekile+ emehlweni akho ngale mini. Khangela! Ndenze ngobudenge yaye ndiphazame kakhulu.”
22 Wandula ke waphendula uDavide waza wathi: “Nanku umkhonto kakumkani, makuwele omnye wabafana eze kuwuthabatha.
23 NguYehova oya kubuyekeza ngamnye ubulungisa+ bakhe nokuthembeka kwakhe, ekubeni uYehova namhlanje ebekunikele esandleni sam, mna ke andivumanga ukolulela isandla sam kothanjisiweyo kaYehova.+
24 Yaye, khangela! kanye njengoko umphefumlo wakho ubumkhulu ngale mini emehlweni am, ngamana nomphefumlo wam unganjalo ukuba mkhulu emehlweni kaYehova,+ ukuze andihlangule kuko konke ukubandezeleka.”+
25 USawule wathi kuDavide: “Ngamana ungasikelelwa wena, nyana wam Davide. Nakanjani na akuyi kusebenza ke kuphela kodwa nakanjani na uya kuphumelela.”+ Waza uDavide wahamba; ke yena uSawule, wabuyela endaweni yakhe.+
Yithumele
Yithumele
1 Samuweli 26
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=9&Chapter=26&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D26%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IMBONISELO (YOKUFUNDISA) AGASTI 2015
Le Mboniselo inamanqaku aza kufundwa ukusuka ngoSeptemba 28-Oktobha 25, 2015.
Camngca Ngothando LukaYehova Oluhlala Luhleli
Ungaqiniseka njani ukuba uYehova ukunye nawe nangawona maxesha anzima?
Hlala Ulindile!
Sinezizathu ezimbini ezibambekayo zokuhlala siphaphile njengokuba kusondela isiphelo sale nkqubo.
Zilungiselele Kwangoku Ukuphila Kwihlabathi Elitsha
Abantu bakaThixo baphantse bafane nabantu abaceba ukuya kuhlala kwelinye ilizwe.
Bajonge Abantu Onxulumana Nabo Kule Mihla Yokugqibela
Unxulumano lwakho alupheleli nje kubantu ochitha ixesha nabo.
“Iziqithi Ezininzi Mazibe Nemihlali”
Funda ibali lobomi likaGeoffrey Jackson, okwiQumrhu Elilawulayo.


text:
ISAHLUKO 11
“Zonke Iindlela Zakhe Zisesikweni”
1, 2. (a) Kukuphi ukungabikho kokusesikweni okugqithiseleyo awajamelana nako uYosefu? (b) UYehova wakulungisa njani oko kungabikho kokusesikweni?
OKU yayingekuko okusesikweni kwaphela. Ityendyana elithile lomfana lalingaphulanga mthetho, kodwa lavalelwa esiseleni ngezityholo zobuxoki zokuzama ukudlwengula. Kodwa lalingaqali ukuba lixhoba lokungekho sikweni. Kwiminyaka edluleyo, ngoxa lalineminyaka eli-17 ubudala, eli tyendyana linguYosefu, langcatshwa ngabantakwalo, abaphantse balibulala. Ngoko balithengisa ebukhobokeni kwilizwe lasemzini. Apho lawaxhathisa amalinge omfazi wenkosi yalo okulilukuhlela ekuziphatheni okubi ngokwesini. Ephoxekile lo mfazi walityhola eli tyendyana ngezimangalo zobuxoki, kungako nje lavalelwayo. Ngelishwa, kwakubonakala kungekho bani wayenokumthethelela uYosefu.
UYosefu wabandezeleka ngokungekho sikweni “emhadini wentolongo”
2 Noko ke, uThixo ‘othanda ubulungisa nokusesikweni’ wayebukele. (INdumiso 33:5) UYehova wasilungisa eso senzo singekho sikweni, wenza ukuba uYosefu akhululwe ekugqibeleni. Ngaphezu koko, uYosefu—owayevalelwe “emhadini wentolongo”—ekugqibeleni wabekwa kwisikhundla esiphakamileyo esamzisela uzuko olukhethekileyo. (Genesis 40:15; 41:41-43; INdumiso 105:17, 18) Ekugqibeleni, uYosefu wathetheleleka, yaye wasisebenzisa isigxina sakhe esiphakamileyo ukuze aphumeze injongo kaThixo.—Genesis 45:5-8.
3. Kutheni ingamangalisi into yokuba sonke sifuna ukuphathwa ngokusesikweni?
3 Le ngxelo isichukumis’ iintliziyo, akunjalo na? Ngubani kuthi ongekaze akubone ukungabikho kokusesikweni okanye waba lixhoba lako? Eneneni, sonke siyakulangazelela ukuphathwa ngokusesikweni nangokungenamkhethe. Akumangalisi oku, ekubeni uYehova esinike iimpawu ezibonakalisa ubuntu bakhe, yaye okusesikweni kulolunye lweempawu zakhe ezibalaseleyo. (Genesis 1:27) Ukuze simazi kakuhle uYehova, sifanele siyiqonde indlela akugqala ngayo okusesikweni. Ngaloo ndlela sinokuzixabisa nangakumbi iindlela zakhe ezimangalisayo size sishukunyiselwe ekubeni sisondele ngakumbi kuye.
Kuyintoni Okusesikweni?
4. Ngokwembono yabantu, kudla ngokuqondwa njani okusesikweni?
4 Ngokwembono yabantu, okusesikweni kudla ngokuqondwa njengokusetyenziswa komthetho ngendlela efanelekileyo. Incwadi ethi Right and Reason—Ethics in Theory and Practice ithi “okusesikweni kunento yokwenza nomthetho, imbopheleleko, amalungelo nemfanelo, yaye kudlulisela izigwebo ngokungakhethi buso okanye ngokufanelekileyo.” Noko ke, okusesikweni kukaYehova kubandakanya okungakumbi kunokuphunyezwa nje kwemimiselo njengemfanelo okanye imbopheleleko.
5, 6. (a) Iyintoni intsingiselo yamagama olwimi lwantlandlolo aguqulelwe ngokuthi “okusesikweni”? (b) Kuthetha ukuthini ukuthi uThixo usesikweni?
5 Ububanzi nobunzulu bokusesikweni kukaYehova bunokuqondwa kakuhle ngokuqwalasela amagama olwimi lwantlandlolo olwalusetyenzisiwe eBhayibhileni. KwiZibhalo zesiHebhere, kwasetyenziswa amagama amathathu ayintloko. Igama elalidla ngokusetyenziselwa ukubhekisela ‘kokusesikweni’ lalikwaguqulelwa nangokuthi “okulungileyo.” (Genesis 18:25) Amanye amagama amabini adla ngokuguqulelwa ngokuthi “ubulungisa.” KwiZibhalo zamaKristu zesiGrike, igama eliguqulelwe ngokuthi “ubulungisa” lichazwa ngokuthi “ukulunga okanye ukuba sesikweni.” Ngoko ke, lilonke akukho mahluko phakathi kobulungisa nokusesikweni.—Amosi 5:24.
6 Ngoko ke, xa iBhayibhile isithi uThixo usesikweni, isixelela ukuba wenza oko kulungileyo ngokungenamkhethe nangokusisigxina. (Roma 2:11) Eneneni, asinakuyicinga nokuyicinga into yokuba ebenokwenza ngenye indlela. UElihu othembekileyo wathi: “Makube lee kuThixo oyinyaniso ukwenza ngobungendawo, nakuSomandla ukwenza ngokungekho sikweni!” (Yobhi 34:10) Ngokwenene, akunakwenzeka ukuba uYehova ‘enze ngokungekho sikweni.’ Ngoba? Ngenxa yezizathu ezibini ezibalulekileyo.
7, 8. (a) Kutheni uYehova engakwazi ukwenza okungekho sikweni? (b) Yintoni eshukumisela uYehova ekubeni aqhubane nabanye ngobulungisa, okanye ngokusesikweni?
7 Okokuqala, ungcwele. Njengoko siphawulile kwiSahluko 3, uYehova usulungekile yaye uthe tye ngokungenasiphelo. Ngoko, akakwazi ukwenza ngokungenabulungisa, okanye ngokungekho sikweni. Khawuqwalasele oko kuthethwa koko. Ubungcwele bukaBawo wethu wasemazulwini businika isizathu esinamandla sokuba nentembelo yokuba akasayi kuze abaphathe kakubi abantwana bakhe. UYesu wayenayo loo ntembelo. Ngobusuku bokugqibela bobomi bakhe basemhlabeni, wathandaza wathi: “Bawo Ongcwele, balinde [abafundi] ngenxa yegama lakho.” (Yohane 17:11) “Bawo Ongcwele”—eZibhalweni, elo binzana libhekisela kuYehova kuphela. Oku kufanelekile, kuba akakho ubawo ongumntu onokuthelekiswa Naye ngobungcwele. UYesu wayekholwa ngokupheleleyo ukuba abafundi bakhe babekhuselekile kuYise, osulungeke nohlambuluke ngokupheleleyo nowahlukaniswe ngokupheleleyo naso sonke isono.—Mateyu 23:9.
8 Okwesibini, uthando lokungazingci luyinxalenye yobuntu bukaThixo. Olo thando lumshukumisela ukuba abonise ubulungisa, okanye okusesikweni, ekuqhubaneni kwakhe nabanye. Kodwa iintlobo ezininzi zokungekho sikweni—kuquka ubuhlanga, ucalucalulo nomkhethe—zidla ngokubangelwa kukubawa nokuzingca, zinto ezo ezichaseneyo nothando. Ngokuphathelele uThixo wothando, iBhayibhile isiqinisekisa ngokuthi: “UYehova ulilungisa; uyazithanda izenzo zobulungisa.” (INdumiso 11:7) UYehova uthi ngaye: “Mna, Yehova, ndithanda okusesikweni.” (Isaya 61:8) Ngaba akukhuthazi na ukwazi ukuba uThixo wethu uyayoliswa kukwenza okulungileyo, okanye okusesikweni?—Yeremiya 9:24.
Ukuba Nenceba Nokuba Sesikweni Ngokugqibeleleyo KukaYehova
9-11. (a) Luluphi unxibelelwano olukhoyo phakathi kokuba sesikweni kukaYehova kunye nokuba nenceba kwakhe? (b) Ukuba sesikweni kukaYehova kunye nokuba nenceba kwakhe kubonakala njani kwindlela aqhubana ngayo nabantu abanesono?
9 Ukuba sesikweni kukaYehova, njengazo zonke ezinye iinkalo zobuntu bakhe obungenakulinganiswa nanto, kugqibelele, akusileli nganto. Edumisa uYehova, uMoses wabhala: “NguLiwa, ugqibelele umsebenzi wakhe, ngokuba zonke iindlela zakhe zisesikweni. NguThixo wentembeko, tu ubugqwetha; lilungisa yaye uthe tye yena.” (Duteronomi 32:3, 4) Konke ukubonakalisa kukaYehova okusesikweni kugqibelele—akuyekeleli ngokugqithiseleyo, okanye kube ngqwabalala ngokugqithiseleyo.
10 Kukho unxibelelwano olusondeleyo phakathi kokuba sesikweni kukaYehova kunye nokuba nenceba kwakhe. INdumiso 116:5 ithi: “UYehova unobabalo yaye ulilungisa [“usesikweni,” The New American Bible]; noThixo wethu nguLowo wenza inceba.” Ewe, uYehova usesikweni yaye unenceba. Ezi mpawu zimbini aziphikisani. Ukubonisa kwakhe inceba akuthomalalisi ukuba sesikweni kwakhe, ngokungathi okusesikweni kwakhe kungqongqo ngokugqithiseleyo. Kunoko, ezi mpawu zombini zidla ngokubonakaliswa ngaxeshanye, kwanakwisenzo esinye. Khawuqwalasele lo mzekelo.
11 Bonke abantu banesono abasizuze ilifa yaye ngenxa yoko bafanelwe sisohlwayo sesono—ukufa. (Roma 5:12) Kodwa uYehova akayoliswa kukufa kwaboni. “UnguThixo oxolelayo, onobabalo nonenceba.” (Nehemiya 9:17) Sekunjalo, ngenxa yokuba engcwele, akanakuyikhuthaza intswela-bulungisa. Ngoko, unokuyibonisa njani inceba kubantu abasizuze ilifa isono? Impendulo ifumaneka kwenye yezona nyaniso zixabisekileyo eziseLizwini likaThixo: ilungiselelo likaYehova lentlawulelo yokusindiswa koluntu. KwiSahluko 14 siza kufunda ngakumbi ngeli lungiselelo lothando. Kwangaxeshanye likwalilungiselelo lokusesikweni okukhulu nelenceba egqithiseleyo. Ngalo uYehova unokubonisa inceba yothando kuboni abaguqukayo ngoxa egcine imilinganiselo yakhe yokuba sesikweni okugqibeleleyo.—Roma 3:21-26.
Ukuba Sesikweni KukaYehova Kuyachukumisa
12, 13. (a) Kutheni ukuba sesikweni kukaYehova kusisondeza kuye? (b) Sisiphi isigqibo awafikelela kuso uDavide ngokuphathelele ukuba sesikweni kukaYehova, yaye kunokusikhuthaza njani oku?
12 Ukuba sesikweni kukaYehova, akulophawu olungqongqo olusidedisela kude kuye, kodwa luphawu oluthandekayo olusisondezayo kuye. IBhayibhile ikuchaza ngokucacileyo ukukubonakalisa kukaYehova ngemfesane okusesikweni, okanye ubulungisa bakhe. Makhe sihlolisise ezinye zeendlela ezichukumisayo uYehova akubonisa ngazo ukuba sesikweni kwakhe.
13 Ukuba sesikweni kukaYehova ngokugqibeleleyo kumshukumisela ukuba athembeke yaye anyaniseke kubakhonzi bakhe. Umdumisi uDavide wazibonela ngokwakhe olu phawu lokuba sesikweni kukaYehova. Ngokusuka kumava akhe obuqu nangokuhlolisisa kwakhe izenzo zikaThixo, sisiphi isigqibo awafikelela kuso uDavide? Wathi: “UYehova ngumthandi wokusesikweni, yaye akayi kubashiya abanyanisekileyo bakhe. Ngokuqinisekileyo baya kulindwa ukusa kwixesha elingenammiselo.” (INdumiso 37:28) Hayi indlela akhuthaza ngayo loo mazwi! UThixo wethu akasayi kuze nanini na abashiye abo banyanisekileyo kuye. Ngoko sinokuba nentembelo yokuba usondele kuthi yaye usinyamekela ngothando. Ukuba sesikweni kwakhe kuyakuqinisekisa oku!—IMizekeliso 2:7, 8.
14. Ukubakhathalela kukaYehova abo baxhwalekileyo kubonakala njani eMthethweni awawunika uSirayeli?
14 Ekubeni uThixo esesikweni uyaziphaphela iintswelo zabo babandezelekileyo. Ukubakhathalela kukaYehova abo batsala nzima kubonakala kuMthetho awawunika uSirayeli. Ngokomzekelo, uMthetho wenza amalungiselelo akhethekileyo okuqinisekisa ukuba iinkedama nabahlolokazi babenyanyekelwa. (Duteronomi 24:17-21) Ekuqonda ukutsala nzima kwezo ntsapho, uYehova ngokwakhe waba nguMgwebi noMkhuseli wazo othantamisayo, lowo “ogwebela inkwenkwe engenayise nomhlolokazi.” * (Duteronomi 10:18; INdumiso 68:5) UYehova wawalumkisa amaSirayeli ngokuthi ukuba ayexhaphaza abafazi nabantwana abangenakuzinceda, ngokuqinisekileyo wayeza kusiva isikhalo sabo. Wathi: ‘Ngokwenene uya kuvutha umsindo wam.’ (Eksodus 22:22-24) Nangona umsindo ungelulo olunye lweempawu ezibalaseleyo zikaYehova, uvutha ngumsindo wobulungisa xa kutyeshelwa ngabom okusesikweni, ingakumbi xa kuxhatshazwa abo basweleyo nabangenakuzinceda.—INdumiso 103:6.
15, 16. Bubuphi ubungqina obuphawuleka ngokwenene bokungabi namkhethe kukaYehova?
15 Kwakhona uYehova uyasiqinisekisa ukuba ‘akakhethi buso yaye akamkeli sinyobo.’ (Duteronomi 10:17) Ngokungafaniyo nabantu abaninzi abasemagunyeni, uYehova akaphenjelelwa bubutyebi bezinto eziphathekayo okanye imbonakalo yangaphandle. Akanalo kwaphela ucalucalulo okanye umkhethe. Khawuqwalasele ubungqina obuphawuleka ngokwenene bokungabi namkhethe kukaYehova. Ithuba lokuba ngabanquli bakhe bokwenyaniso, abanethemba lobomi obungenasiphelo, alivulelwanga nje kuphela abambalwa abakhethekileyo. Kunoko, “kwiintlanga zonke umntu omoyikayo aze asebenze ubulungisa wamkelekile kuye.” (IZenzo 10:34, 35) Eli themba limangalisayo livulekele wonk’ ubani kungakhathaliseki isigxina akuso, ibala lolusu lwakhe, okanye ilizwe ahlala kulo. Ngaba leyo asiyondlela ebalaseleyo yokubonakaliswa kokusesikweni kokwenene?
16 Kukho enye inkalo yokuba sesikweni ngokugqibeleleyo kukaYehova esimele sinikele ingqalelo kuyo yaye siyihlonele: indlela aqhubana ngayo nabo banxaxhayo kwimilinganiselo yakhe yobulungisa.
Akamenzi Msulwa Ofanelwe Sisohlwayo
17. Cacisa isizathu sokuba ukungabikho kokusesikweni kweli hlabathi kungakusingeli phantsi nangayiphi na indlela ukuba sesikweni kukaYehova.
17 Abanye basenokuzibuza bathi: ‘Ekubeni uYehova engayikhuthazi intswela-bulungisa, kutheni evumela ukubandezeleka okungekho sikweni nobungendawo obuxhaphakileyo namhlanje?’ Konke oku kungabikho kokusesikweni akukusingeli phantsi nangayiphi na indlela ukuba sesikweni kukaYehova. Ukungabikho kokusesikweni okukhoyo kweli hlabathi lingendawo kungumphumo wesono abantu abasizuz’ ilifa kuAdam. Kweli hlabathi linabantu abangafezekanga abazikhethele iindlela zesono, ukungabikho kokusesikweni kuxhaphakile—kodwa oku akusayi kubakho ithuba elide.—Duteronomi 32:5.
18, 19. Yintoni ebonisa ukuba uYehova akayi kubanyamezela ngonaphakade abo bayaphula ngabom imithetho yakhe yobulungisa?
18 Nangona uYehova ebonisa inceba enkulu kwabo basondela kuye ngokunyanisekileyo, akayi kuyinyamezela ngonaphakade imeko ezisa ugculelo egameni lakhe elingcwele. (INdumiso 74:10, 22, 23) UThixo wokusesikweni akanakwenziwa intlekisa; akayi kubasindisa aboni bangabom ekufumaneni umgwebo oqatha obafaneleyo. UYehova “[unguThixo] onenceba nobabalo, ozeka kade umsindo, onobubele bothando obuninzi nenyaniso, . . . ongakhe amenze msulwa ofanelwe sisohlwayo.” (Eksodus 34:6, 7) Ngokuvisisana nala mazwi, maxa wambi uYehova uye wakubona kufanelekile ukubohlwaya abo bayaphula ngabom imithetho yakhe yobulungisa.
19 Ngokomzekelo, khawucinge nje ngendlela uThixo aqhubana ngayo noSirayeli wamandulo. Kwanaxa ayesele ekwiLizwe Lesithembiso, amaSirayeli abonisa ukungathembeki ngokuphindaphindiweyo. Nangona iindlela zawo ezonakeleyo zamenza “buhlungu” uYehova, akazange awashiye ngoko nangoko. (INdumiso 78:38-41) Kunoko, ngenceba wawanika amathuba okuguqula ikhondo lawo. Wawabongoza esithi: “Andiyoliswa kukufa kongendawo, kodwa kukuba ongendawo abuye endleleni yakhe aze okunene ahlale ephila. Buyani, buyani ezindleleni zenu ezimbi, kuba kutheni na ukuba nide nife, ndlu kaSirayeli?” (Hezekile 33:11) Njengoko ebugqala ubomi njengobuxabisekileyo, uYehova wathumela ngokuphindaphindiweyo abaprofeti bakhe ukuze amaSirayeli abuye ezindleleni zawo ezimbi. Kodwa, ubukhulu becala, abo bantu bantliziyo zilukhuni bala ukuphulaphula nokuguquka. Ekugqibeleni, ngenxa yegama lakhe elingcwele nako konke oko limele kona, uYehova wabanikela ezandleni zeentshaba zabo.—Nehemiya 9:26-30.
20. (a) Indlela uYehova awaqhubana ngayo noSirayeli isifundisa ntoni ngaye? (b) Kutheni ingonyama ingumqondiso ofanelekileyo wokuba sesikweni kukaYehova?
20 Indlela uYehova aqhubana ngayo noSirayeli isifundisa lukhulu ngaye. Sifunda ukuba amehlo akhe abona kuzo zonke iindawo ayayiphawula intswela-bulungisa yaye uvakalelwa gqitha koko akubonayo. (IMizekeliso 15:3) Kwakhona kuyakhuthaza ukwazi ukuba ufuna ukubonisa inceba nanini na kunokwenzeka. Ukongezelela, sifunda ukuba akangxami ekuphumezeni okusesikweni. Ngenxa yomonde nokuzeka kade umsindo kukaYehova, abantu abaninzi ngokuphosakeleyo bagqiba ngokuthi akasayi kuze abohlwaye abangendawo. Kodwa ngokuqinisekileyo akuyonyaniso oko, kuba indlela uThixo aqhubana ngayo noSirayeli ikwasifundisa ukuba umonde wakhe wobuthixo unemida. UYehova ubumele ngokungqongqo ubulungisa. Ngokungafaniyo nabantu, abathi ngokufuthi basilele ukubonisa okusesikweni, akaze nanini na angabi nayo inkalipho yokumela oko kulungileyo. Ngokufanelekileyo, ingonyama engumqondiso wenkalipho yokusesikweni inxulunyaniswa nobukho kunye netrone kaThixo. * (Hezekile 1:10; ISityhilelo 4:7) Ngoko sinokuqiniseka ukuba uya kusizalisekisa isithembiso sakhe sokuphelisa okungekho sikweni kulo mhlaba. Eneneni, indlela yakhe yokugweba inokushwankathelwa ngokuthi: ungqongqo xa kukho imfuneko, ubonisa inceba nanini na kunokwenzeka.—2 Petros 3:9.
Ukusondela KuThixo Wokusesikweni
21. Xa sicamngca ngendlela uYehova akubonisa ngayo okusesikweni kwakhe, sifanele sicinge ngayiphi indlela ngaye, yaye ngoba?
21 Xa sicamngca ngendlela uYehova akubonisa ngayo okusesikweni, asifanele sicinge ngaye njengomgwebi ongenabubele nongqwabalala, ofuna nje kuphela ukohlwaya abenzi bobubi. Kunoko, sifanele sicinge ngaye njengoBawo onothando kodwa ongqongqo osoloko eqhubana nabantwana bakhe ngeyona ndlela ifanelekileyo. NjengoBawo wokusesikweni, okanye wobulungisa, uYehova usoloko ebonisa imfesane ekukumeleni kwakhe ngokungqongqo oko kulungileyo kubantwana bakhe abasemhlabeni, abafuna uncedo lwakhe nokuxolelwa nguye.—INdumiso 103:10, 13.
22. Ngenxa yokuba sesikweni kwakhe, uYehova uye wasinika liphi ithemba, yaye kutheni eqhubana nathi ngale ndlela?
22 Hayi indlela esifanele sibe nombulelo ngayo kukuba okusesikweni kobuthixo kubandakanya okungakumbi lee kunokohlwaya nje abenzi bobubi! Ngenxa yokuba sesikweni kwakhe, uYehova uye wasinika ithemba elichulumancisa ngokwenene—ubomi obufezekileyo nobungenasiphelo kwihlabathi “apho kumi ubulungisa.” (2 Petros 3:13) UThixo wethu uqhubana nathi ngale ndlela kuba ukuba sesikweni kwakhe kumshukumisela ekubeni afune ukusindisa kunokugweba. Eneneni, ukukuqonda ngakumbi ukuba sesikweni kukaYehova kuyasisondeza kuye! Kwizahluko ezilandelayo, siza kuhlolisisa indlela uYehova alubonakalisa ngayo olu phawu lubalaseleyo.
^ isiqe. 14 Nangona igama lesiHebhere eliguqulelwe ngokuthi “inkwenkwe engenayise” libhekisela kumntu oyindoda, oku akuthethi ukuba wona amantombazana akakhathalelwanga. UYehova waquka eMthethweni ingxelo engesigqibo esasiqinisekisa ukufumana ilifa kweentombi ezingenayise zikaTselofehadi. Eso sigqibo saba sisiseko sokulondolozwa kwamalungelo amantombazana angenayise.—Numeri 27:1-8.
^ isiqe. 20 Okubangel’ umdla kukuba, uYehova uzifanisa nengonyama ekohlwayeni kwakhe uSirayeli ongathembekanga.—Yeremiya 25:38; Hoseya 5:14.
Funda Okungakumbi
Kuza Kwenzeka Ntoni NgeMini YoMgwebo?
Zininzi izinto ezithethekayo ngemini yomgwebo. Ngaba simele siyoyike? Iza kuphumeza ntoni?
Kutheni UThixo Evumela Abantu Abanegunya Bacinezele Abangenalo?
IBhayibhile ichaza oko uThixo akwenzayo ngengcinezelo ngoku noko aya kukwenza kwixesha elizayo.


text:
INQAKU ELINGUMXHOLO
Oko Ufanele Ukwazi Ngokuphazamiseka Kwengqondo
UClaudia, owayesandula ukuxelelwa ukuba unesifo sokuphazamiseka kwengqondo uthi: “Ndandingathi andikwazi ukuphefumla, ndidandathekiswa ziintloni zokuphazamiseka engqondweni.”
Umyeni kaClaudia uMark uthi: “Kwadlula ixesha elide ngaphambi kokuba ndiyamkele imeko yethu. Kodwa ndaqonda ukuba eyona nto ibalulekileyo kukuba ndixhase umfazi wam.”
UKUBA wena okanye omnye umntu omthandayo bekunokuthiwa uphazamisekile engqondweni, ubuza kuvakalelwa njani? Okuvuyisayo kukuba isigulo sengqondo sinokunyangwa. Makhe sihlole izinto ezimbalwa ofanele uzazi eziza kukunceda ukuqonde bhetele ukuphazamiseka kwengqondo. *
Izinto Eziphambili Ngengqondo
“Amakhulu ezigidi abantu ehlabathini jikelele athwaxwa kukuphazamiseka kwengqondo kwaye nezalamane zawo ziyachaphazeleka. Umntu omnye kwabane uza kuphazamiseka ngengqondo ngaxa lithile. Ukudandatheka ngoyena nobangela wokuphazamiseka ehlabathini jikelele. Ukuphazamiseka kwengqondo okubangela ukutshintsha kweemvakalelo ngesiquphe kokona kuxhaphakileyo. . . . Nangona bebaninzi abantu abachaphazelekayo, ukuphazamiseka kwengqondo kuseyindaba yakwamkhozi, abahoywa kwaye bayabukulwa.”—World Health Organization (WHO).
Ngokutsho kweWHO, abantu abaninzi abaphazamisekileyo engqondweni abalufuni unyango ngenxa yokoyika ukuhlazeka.
Ingxelo yeNational Alliance on Mental Illness ithi: Nangona inkoliso yezifo zokuphazamiseka kwengqondo zinokunyangwa, eMerika bamalunga ne-60 pesenti abantu abadala baze babe malunga ne-50 pesenti abantwana abaphakathi kwiminyaka eyi-8 ukusa kweyi-15 abaphazamisekileyo engqondweni abangakhange banyangwe kulo nyaka uphelileyo.
Ukuqonda Ukuphazamiseka Kwengqondo
Yintoni ukugula ngengqondo? Iingcali zithi ukugula ngengqondo kukuphazamiseka kwendlela yokucinga, ngokweemvakalelo nakwindlela yokuziphatha. Le meko idla ngokuphazamisa indlela umntu aqhubana ngayo nabanye nendlela yokuphila.
Ukuphazamiseka kwengqondo akubangelwa kukuba buthathaka okanye bubuntu obunesiphene
Ukugula kunokwahluka ngokwexesha nangokuba qatha, kuxhomekeka kuloo mntu okanye kwisigulo sakhe nakwiimeko zakhe. Kunokuchaphazela umntu waso nasiphi na isini, ubudala, inkcubeko, uhlanga, unqulo okanye imfundo nemali anayo umntu. Ukuphazamiseka kwengqondo akubangelwa kukuba buthathaka okanye bubuntu obunesiphene. Xa umntu efumana unyango olufanelekileyo, unokuphila ubomi obanelisayo.
Ukunyanga Ukuphazamiseka Kwengqondo
Iingcali ezinyanga ingqondo zinokubanyanga abantu abaninzi abaphazamisekileyo. Into yokuqala, kukuxilongwa ngugqirha onamava okunyanga abantu abagula ngengqondo.
Noko ke, abantu abagulayo banokuncedakala kuphela xa befumana unyango olufanelekileyo. Oku kunokuquka ukuba bayeke ukungafuni ukuthetha nabanye ngesigulo sabo. Unyango lunokuquka ukuthetha noogqirha bengqondo abanokubanceda baqonde isigulo sabo, balungise iingxaki zabo baze babancede bangaluyeki unyango. Xa kuyiwe kwagqirha, ilungu lentsapho okanye umhlobo banokudlala indima ebalulekileyo ngokubaxhasa.
Abantu abaninzi baye bafunda ukuphila nokuphazamiseka kwengqondo emva kokuba beye bayiqonda kakuhle imeko yabo, baze batya amayeza abawanikwe ngoogqirha. UMark, obecatshulwe ngaphambili uthi: “Ngaphambi kokuba axilongwe umfazi wam, sasingenalwazi lungako ngokuphazamiseka kwengqondo. Kodwa siye safunda ukuphila ngokuvumelana neemeko. Siye sancedwa ngoogqirha, yintsapho nangabahlobo.”
Into yokuqala, kukuxilongwa ngugqirha onamava okunyanga abantu abagula ngengqondo
UClaudia uvuma athi, “ekuqaleni, emva kokuba ndixilongiwe ndandingathi ndigwetyelwe intambo. Nangona singakwazi ukwenza yonke into ngenxa yokugula kwam, ndiye ndafunda ukoyisa imiqobo ebibonakala ingenakoyiswa. Ukuze ndinyange ukuphazamiseka kwengqondo yam ndiye ndisebenzisane noogqirha bam, ndizame ukuba nobuhlobo, ndize ndijonge into ibe nye ngexesha.”
Kubalulekile Ukuba Nokholo KuThixo
IBhayibhile ayithi ukuba nokholo kuThixo kunyanga iingxaki zempilo. Sekunjalo, iintsapho ezininzi ehlabathini ziye zathuthuzelwa zaze zomelezwa ziimfundiso zeBhayibhile. Ngokomzekelo, iBhayibhile isiqinisekisa ukuba uMdali wethu othandekayo unomdla wokuthuthuzela abo “baphuke intliziyo” ‘nabanomoya otyumkileyo.’—INdumiso 34:18.
Ngoxa iBhayibhile ingeyoncwadi yempilo, inamacebiso amahle anokusinceda xa sidandathekile yaye sicinezelekile. IBhayibhile inokusinika ithemba ngekamva xa ubomi emhlabeni buza kube bungenazigulo nantlungu. ILizwi likaThixo lithembisa oku: “Ngelo xesha aya kuvulwa amehlo eemfama, zivulwe neendlebe zezithulu. Isiqhwala siya kutsiba njengexhama, nolwimi lwesimumu luya kumemelela ngochulumanco.”—Isaya 35:5, 6.
^ isiqe. 5 Ukuze kube lula, kweli nqaku siza kusebenzisa ibinzana elithi “ukuphazamiseka kwengqondo” xa sibhekisela kuzo zonke iingxaki zokuphamiseka engqondweni nangokweemvakalelo.
^ isiqe. 32 UVukani! akakhuthazi uhlobo oluthile lonyango. AmaKristu afanele aqiniseke ukuba naluphi na unyango alusebenzisayo alungqubani nemigaqo yeBhayibhile.
^ isiqe. 40 Funda inqaku likaVukani! kaMeyi 2014, elithi “Istres—Amacebiso Anokukunceda Kuso.”
Funda Okungakumbi
Lunjani Uxinezeleko?
Sonke sikhe sizive sikhathazekile ngamaxesha athile. Kodwa lunjani lona uxinezeleko?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
20 Ke kaloku uPashure unyana kaImere,+ umbingeleli, owayekwangumveleli okhokelayo endlwini kaYehova,+ wahlala emphulaphule uYeremiya ngoxa wayeprofeta la mazwi.
2 Wandula ke uPashure wambetha uYeremiya umprofeti+ waza wamfaka ezitokisini+ ezazingakwiSango Elingasentla lakwaBhenjamin, elalisendlwini kaYehova.
3 Kodwa kwathi ngemini elandelayo uPashure wamkhupha uYeremiya ezitokisini,+ waza uYeremiya wathi kuye:
“UYehova ubize igama lakho,+ kungekhona ngokuba unguPashure, kodwa ngokuba unguKothuka macala onke.+
4 Kuba utsho uYehova ukuthi, ‘Yabona ndikwenza ube kukothuka kuwe ngokwakho nakubo bonke abo bakuthandayo, yaye ngokuqinisekileyo baya kuwa likrele leentshaba zabo+ ngoxa ekhangele amehlo akho;+ noYuda wonke ndiya kumnikela esandleni sokumkani waseBhabhiloni, kwaye okunene uya kubathabathela ekuthinjweni eBhabhiloni aze abaxabele ngekrele.+
5 Yaye ndiza kunikela yonke ingqwebo yesi sixeko nemveliso yaso yonke nezinto zonke ezixabisekileyo zaso; nobuncwane bonke bookumkani bakwaYuda ndiza kubunikela esandleni seentshaba zabo.+ Kwaye ngokuqinisekileyo baya kubuphanga babuthabathe baze babuse eBhabhiloni.+
6 Wena ke, Pashure, nabo bonke abemi bendlu yakho, niya kuya ekuthinjweni;+ uye eBhabhiloni apho uya kufela khona nalapho uya kungcwatyelwa khona wena nabo bonke abakuthandayo,+ ngenxa yokuba ubaprofetele ubuxoki.’”+
7 Undiqhathile, Yehova, ndaza ndaqhatheka. Usebenzise amandla akho nxamnye nam, waza wandoyisa.+ Ndibe yintlekisa imini yonke; wonk’ ubani uyandigculela.+
8 Ndithetha ngokudanduluka. Ndimemeza ngogonyamelo nokuphangwa.+ Kuba ilizwi likaYehova laba ngunobangela wongcikivo nokugculelwa kum imini yonke.+
9 Ndaza ndathi: “Andisayi kumkhankanya, andisayi kuphinda ndithethe egameni lakhe.”+ Yaye entliziyweni yam kwaba ngathi ngumlilo ovuthayo ovalelwe emathanjeni am; ndaza ndadinwa kukuzibamba, andakwazi ukukunyamezela oko.+
10 Kuba ndeva ingxelo embi kwabaninzi.+ Kwakukho ukothuka macala onke. “Xelani, ukuze sibe nokuxela ngaye.”+ Wonk’ umntu ofayo othi kum “Luxolo!”—balinde ukujingxela kwam:+ “Mhlawumbi uya kuqhatheka,+ ukuze sibe nokumoyisa size siziphindezelele kuye.”
11 Kodwa uYehova wayenam+ njengalowo unamandla ngokunkwantyisayo.+ Kungenxa yoko le nto bona kanye abo banditshutshisayo beya kukhubeka baze bangoyisi.+ Ngokuqinisekileyo baya kuhlaziswa, ngenxa yokuba bengayi kuphumelela. Ukuthotywa kwabo okuhlala ngokungenammiselo kuya kuba kokungayi kulibaleka.+
12 Kodwa wena, Yehova wemikhosi, uyamhlolisisa lowo ulilungisa;+ ubona izintso nentliziyo.+ Ngamana ndingayibona impindezelo yakho phezu kwabo,+ kuba ndisityhile kuwe isimangalo sam.+
13 Mvumeleni uYehova! Mdumiseni uYehova! Kuba uwuhlangule umphefumlo wehlwempu esandleni sabenzi bobubi.+
14 Mawuqalekiswe umhla endazalwa ngawo! Ngamana ungangasikeleleki umhla awandizala ngawo uma!+
15 Mayiqalekiswe indoda eyazisa iindaba ezilungileyo kubawo, isithi: “Uzalelwe unyana, indodana!” Ngokuqinisekileyo yamenza waba nemihlali.+
16 Yona kanye loo ndoda imele ibe njengezixeko uYehova azibhukuqileyo ngoxa Yena engazisoli.+ Kwaye imele ive isikhalo kusasa nokuhlaba umkhosi ngexesha lasemini emaqanda.+
17 Kwakutheni na ukuze angandibulali ngokuqinisekileyo kwasesibelekweni, ukuze uma abe yindawo endingcwatyelwa kuyo size isibeleko sakhe simithe ukusa kwixesha elingenammiselo?+
18 Kutheni na ukuze ndiphume esibelekweni+ ukuze ndibone umsebenzi onzima nentlungu+ nokuba imihla yam iphelele ekudaneni okupheleleyo?+
Yithumele
Yithumele
Yeremiya 20
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=20&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D20%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
AmaNgqina KaYehova Abanjelwe Ukholo Lwawo
—Ngokweengingqi
AmaNgqina kaYehova abanjelwe ukholo lwawo—ukususela ngoJulayi 2016
IBhunga Lamazwe Ngamazwe Lamalungelo Ezopolitiko lithi, “amalungelo afana nelokucinga, elesazela nelokunqula” ngawona malungelo asisiseko ekufuneka ehlonitshiwe. * Kwamanye amazwe, xa amaNgqina kaYehova esebenzisa amalungelo awo asemthethweni aye avalelwe ezintolongweni aze aphathwe kakubi. Uninzi lwabavalelwayo ngabafana abangafuniyo ukuya emkhosini ngenxa yezazela. Amanye abanjwa kuba nje ekhonza.
^ isiqe. 26 Bona neSivumelwano SeMerika Samalungelo Abantu, iGatya 18 kunye neBhunga LaseYurophu Lamalungelo Abantu, iGatya 9.


text:
TALJA, S. Rakūno TŪBIkhadi engabonakaliyo
TALJA, S. Rakūno TŪB
Amadama, Amandla kunye nezibonelelo zendalo, Axutyiweyo ukwakha, Construction, ireal estate, Emijelweni +26
Ushicelelo
I-V 9:00-18:00
VI 9:00-15:00
- TALJA, S. Rakūno TŪB
Imephu
Umsebenzi udidi
Amadama, Amandla kunye nezibonelelo zendalo, Axutyiweyo ukwakha, Construction, ireal estate, Emijelweni, Iilokhu, Iilokhu, Iilokhu combination, Iithayile, Ilitye artificial, Izinto zokugqibela, Izitshixo electronic, Izitshixo magnetic, Izixhobo pool, Latches, Nezibambo, Noshishino, imveliso, Padlocks, Stone bakurholela, Stone processing, Stone products, Stone uhombiso, Stones yangaphandle, Stoneware, Ukugqibezela panels, Yomdongwe, Yorhwebo impahla, Zodongwe, Zokuxhoma, Zokwakha, Zokwakha
Ikhowudi qr
vCard
Website
Igama site: S. Rakūno TŪB "TALJA" | prekyba vidaus ir išorės apdailos medžiagomis


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
29 Ngawo la amazwi encwadi uYeremiya umprofeti awayithumela eYerusalem kwabaseleyo kumadoda amakhulu abantu abathinjiweyo nakubabingeleli nakubaprofeti nakubo bonke abantu, abo uNebhukadenetsare wabathabathayo eYerusalem wabasa ekuthinjweni eBhabhiloni,+
2 emva kokuphuma kukaYekoniya+ ukumkani nenenekazi+ namagosa enkundla, iinkosana zakwaYuda neYerusalem,+ neengcibi nabakhi+ beendonga zokukhusela eYerusalem.
3 Ngesandla sikaElasa unyana kaShafan+ noGemariya unyana kaHilekiya, lowo uZedekiya+ ukumkani wakwaYuda wamthumela eBhabhiloni kuNebhukadenetsare ukumkani waseBhabhiloni, isithi:
4 “Utsho uYehova wemikhosi, uTHIXO kaSirayeli, kubo bonke abantu abathinjiweyo, endibangele ukuba baye ekuthinjweni+ besuka eYerusalem ukusa eBhabhiloni, ukuthi,
5 ‘Yakhani izindlu nize nihlale kuzo, kwaye tyalani imiyezo nize nidle iziqhamo zayo.+
6 Thabathani abafazi nize nizale oonyana neentombi;+ thabathelani oonyana benu abafazi nize ninikele neentombi zenu emadodeni, ukuze zizale oonyana neentombi; nize nibe baninzi apho, ningabi mbalwa.
7 Funani uxolo lwesixeko endinibangele ukuba niye kuso ekuthinjweni, nize nisithandazele kuYehova, kuba ngoxolo lwaso nani niya kuba noxolo.+
8 Kuba utsho uYehova wemikhosi, uTHIXO kaSirayeli, ukuthi: “Ningakhohliswa ngabaprofeti benu abaphakathi kwenu nabo benu abavumisayo,+ yaye musani ukuwaphulaphula amaphupha abo abawaphuphayo.+
9 Kuba ‘baniprofetela ubuxoki egameni lam. Andibathumanga,’+ utsho uYehova.”’”
10 “Kuba utsho uYehova wemikhosi ukuthi, ‘Ngokuvisisana nokuzaliseka kweminyaka engamashumi asixhenxe eBhabhiloni ndiya kuphethulela ingqalelo yam kuni,+ kwaye ndiya kulimisela kuni ilizwi lam elilungileyo ngokunibuyisela kule ndawo.’+
11 “‘Kuba mna ndizazi kakuhle iingcamango endizicingayo ngani,’+ utsho uYehova, ‘iingcamango zoxolo, kungekhona ezentlekele,+ ukuba ndininike ikamva nethemba.+
12 Kwaye ngokuqinisekileyo niya kundibiza nize nifike ukuze nithandaze kum, yaye ndiya kuniphulaphula.’+
13 “‘Okunene niya kundifuna nize nindifumane,+ kuba niya kundifuna ngentliziyo yenu yonke.+
14 Ndiya kuzenza ndifumaneke kuni,’+ utsho uYehova. ‘Kwaye ndiya kulihlanganisa iqela labathinjwa ndize ndiniqokelele ndawonye kuzo zonke iintlanga nakuzo zonke iindawo endinisasazele kuzo,’+ utsho uYehova. ‘Yaye ndiya kunibuyisela kule ndawo nivela apho ndanibangela naya khona ekuthinjweni.’+
15 “Kodwa nithe, ‘UYehova usivelisele abaprofeti eBhabhiloni.’
16 “Kuba utsho uYehova kukumkani ohleli etroneni kaDavide+ nakubo bonke abantu abahlala kwesi sixeko, abazalwana benu abangaphumanga nani ukuya ekuthinjweni, ukuthi,+
17 ‘Utsho uYehova wemikhosi ukuthi: “Yabonani, ndithumela kubo ikrele,+ indlala+ nendyikitya yokufa,+ yaye ndiza kubenza babe njengamakhiwane adlabhukileyo angenakudliwa ngenxa yobubi.”’+
18 “‘Ndiza kubasukela ngekrele, ngendlala nangendyikitya yokufa, ndibanikele ukuba bangcangcazeliswe zizo zonke izikumkani zomhlaba,+ babe sisiqalekiso nento yokukhwankqiswa nento eyenza abantu babethe umlozi nongcikivo phakathi kweentlanga zonke ngokuqinisekileyo endiya kubasasazela kuzo,+
19 ngenxa yokuba bengawaphulaphulanga amazwi am,’ utsho uYehova, ‘endawathumela kubo ngabakhonzi bam abaprofeti, ndivuka ekuseni ndize ndibathumele.’+
“‘Kodwa aniphulaphulanga,’+ utsho uYehova.
20 “Nina ke, liveni ilizwi likaYehova, nonke nina bantu bathinjiweyo,+ endibandulule bemka eYerusalem baya eBhabhiloni.+
21 Utsho uYehova wemikhosi, uTHIXO kaSirayeli, ngokuphathelele uAhabhi unyana kaKolaya noZedekiya unyana kaMahaseya, abaniprofetela ubuxoki egameni lam,+ ukuthi, ‘Yabonani, ndibanikela esandleni sikaNebhukaderetsare ukumkani waseBhabhiloni, kwaye umele abaxabele phambi kwamehlo enu.+
22 Yaye ngokuqinisekileyo kubo kuya kuthatyathwa isiqalekiso lilo liphela iqela labathinjwa bakwaYuda abaseBhabhiloni, kusithiwa: “Ngamana uYehova angakwenza ube njengoZedekiya nanjengoAhabhi,+ abo ukumkani waseBhabhiloni wabosa emlilweni!”+
23 ngenxa yokuba baqhube ngokungabi nangqiqo kwaSirayeli,+ bahlala bekrexeza nabafazi bamaqabane abo+ baza bathetha ngobuxoki egameni lam ilizwi endingabayalelanga lona.+
“‘“NdinguLowo waziyo yaye ndilingqina,”+ utsho uYehova.’”
24 “NakuShemaya+ unyana kaNehelam uze uthi,
25 ‘Utsho uYehova wemikhosi, uTHIXO kaSirayeli, ukuthi: “Ngenxa yokuba wena uthumele egameni lakho iincwadi+ zisiya kubo bonke abantu abaseYerusalem, nakuZefaniya+ unyana kaMahaseya, umbingeleli, nakubo bonke ababingeleli, usithi,
26 ‘UYehova ukwenze umbingeleli esikhundleni sikaYehoyada umbingeleli, ukuze ube ngumveleli ozukileyo wendlu kaYehova+ ngakuye nawuphi na umntu onempambano+ nozenza umprofeti, yaye umele umfake ezitokisini nasemgoqweni;+
27 ke, ngoku, kutheni ungamkhalimelanga nje uYeremiya waseAnatoti,+ ozenza umprofeti kuni?+
28 Kuba kungenxa yoko le nto asithumele eBhabhiloni, esithi: “Kusekude! Yakhani izindlu nize nihlale kuzo, yaye tyalani imiyezo nize nidle iziqhamo zayo,+—”’”’”
29 Waza uZefaniya+ umbingeleli wayifunda le ncwadi ezindlebeni zikaYeremiya umprofeti.
30 Ngoko kwafika ilizwi likaYehova kuYeremiya, lisithi:
31 “Thumela kubo bonke abantu abathinjiweyo,+ usithi, ‘Utsho uYehova ngokuphathelele uShemaya kaNehelam ukuthi: “Ngenxa yokuba uShemaya eniprofetele, kodwa mna ndingamthumelanga, kwaye uzame ukunenza nikholose ngobuxoki,+
32 ngoko ke utsho uYehova ukuthi, ‘Yabonani, ndiphethulela ingqalelo yam kuShemaya+ kaNehelam nakuyo inzala yakhe.’+
“‘“‘Akayi kuba namntu uhlala phakathi kwesi sizwana;+ yaye akayi kukukhangela ukulunga endikwenzela abantu bam,’+ utsho uYehova, ‘kuba uthethe imvukelo ecacileyo nxamnye noYehova.’”’”+
Yithumele
Yithumele
Yeremiya 29
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=29&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D29%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | INDLELA ONOKUNYAMEZELA NGAYO XA KUSEHLA IINTLEKELE
Ukulahlekelwa Yimpilo
UMabel waseArgentina, wayesempilweni yaye eyingcali yamathambo. Ngo-2007, waqalisa ukuziva ediniwe esoloko enentloko engapheliyo imihla ngemihla. Uthi: “Ndaya koogqirha abaninzi yaye ndawasebenzisa onke amayeza kodwa akho nto yandincedayo.” UMabel wade waya nakwi-sken seMRI, esaye sabonisa ukuba unethumba engqondweni. Uthi: “Ndothuka ngeyona ndlela! Zange ndikholelwe ukuba kanti bendiphila nolu tshaba.
“Nangona kunjalo, ndandingekabuqondi ubungozi bale meko ndandikuyo de ndabe ndenziwe utyando. Xa ndavukayo, ndandilaliswe kwigumbi labagula kakhulu ndingakwazi nokushukuma. Ekuphela kwento endandinokuyenza kukulala nje ngomqolo ndijonge phezulu. Ngaphambi kokuba ndigule ndandizenzela yonke into. Ngesiquphe ndazibona sendingakwazi kwenza nto. Ngoxa ndandikwelo gumbi labagula kakhulu, ndandibhidekile ngenxa yengxolo yezixhobo zonyango, nezinye iingxolo kuquka nokuncwina kwezinye izigulane. Ndandiziva ndingqongwe yintlungu.
“Ngoku, ndiziva ndibhetele. Ndiyakwazi ukuhamba ngaphandle kokuncediswa, ndide ndiziphumele. Kodwa andiboni kakuhle ibe nezihlunu zam azomelelanga.”
UKUNYAMEZELA INTLUNGU
Yiba nethemba. KwiMizekeliso 17:22, iBhayibhile ithi: “Intliziyo evuyayo iyaphilisa, kodwa umoya oxhwalekileyo womisa amathambo.” UMabel uthi: “Ebudeni bokuchacha kwam, ndaba neengxaki ezifanayo nezezigulane zam. Ukuziqhelisa ukuhamba kwaba nzima kum, yaye ngamanye amaxesha ndandiye ndifune ukuncama. Kwafuneka ndizinyanzele ukuze ndiyeke ukucinga ngale ndlela kuba ndandisazi ukuba loo nto iza kuba nemiphumo emihle ekugqibeleni.”
Yiba nethemba ukuze unyamezele. UMabel uthi: “Ngokusuka eBhayibhileni, ndandisazi isizathu sokubakho kweentlungu. Ndandisazi nokuba suku ngalunye oludlulayo, siyasondela kwixesha apho kungasayi kubakho zintlungu kwakhona.” *
Yiqonde indlela akukhathalele ngayo uThixo. (1 Petros 5:7) Ekhumbula indlela oku okwamnceda ngayo uMabel uthi: “Xa bandisa kutyando, ndayibona inyani ekumazwi kaIsaya 41:10 apho uThixo athi: ‘Musa ukoyika, kuba ndinawe.’ Ndavuyiswa kakhulu kukwazi ukuba uYehova uThixo uyikhathalele into eyenzeka kum.”
Ngaba ubusazi? IBhayibhile ifundisa ukuba liyeza ilixa ekungasayi kubakho zingxaki zempilo.—Isaya 33:24; 35:5, 6.
^ isiqe. 8 Ukuze ufumane ulwazi olungakumbi, funda isahluko 11 sencwadi ethi Yintoni Ngokwenene Efundiswa YiBhayibhile? Iyafumaneka nakwi-www.jw.org/xh.
Funda Okungakumbi
Ukuphila Nesifo Esinganyangekiyo—Ngaba IBhayibhile Ingakunceda?
Funda ngeendlela ezintathu ezinokukunceda unyamezele isigulo esinganyangekiyo.


text:
Idada Elingqoqo—Elintyiloza Kamnandi
BAMBALWA abantu abanokuyilabala intsholo emyoli yedada elingqoqo ekuthiwa yicommon loon. * Xa eyedwa nje endle, umntu unokuva intsholo iphuma kumachibi amanzi angcwengileyo nakwimilambo yaseKhanada, eYurophu nakumantla eUnited States.
Eli dada lihle kangaka, lijizekwe ngokuba yintaka yesizwe kwiphondo laseMinnesota, eUnited States, yaye ingqekembe yedola yaseKhanada kuthiwa yiloonie kuba inomfanekiso walo. Eli dada liyafuduka lize lichithe ixesha elininzi lasebusika kwiindawo ezikunxweme olusemazantsi. Yintoni ebangela ukuba eli dade lintyiloze kamnandi?
Lineentsholo ezahlukahlukeneyo xa lintyiloza
Linezandi ezingayiwayo zokucula. Ebusuku ungeva ukuntswina kwalo usekude ngomgama weekhilomitha kulo. Liyakwazi nokundumzela, xa linxibelelana neqabane, amantshontsho, namanye amadada elinawo echibini. Linexesha lokungcangcazelisa ilizwi. Olu hlobo lwengxolo alwenza kuphela xa endiza.
Ngokutsho kweBirdWatch Canada kukho nengxolo eyenziwa yinkunzi kuphela xa “ibanga ummandla othile njengowayo.” “Nkunzi nganye inendlela ekhala ngayo, xa eli dada lilikhulu, ilizwi liba phantsi.” Eli phephancwadi lithi, xa inkunzi “ifudukela komnye ummandla, iphinda itshintshe ilizwi layo,” yaye “iyaqinisekisa ukuba liyahluka kwelo ibinalo ngaphambili.”
Lithi Ndijonge, Lenza Amatshe Liphinde Lihambe Nzima
Eli dada linentloko emenyezelayo ephantse ibe mnyama buluhlaza namehlo amade abomvu nomlomo otsolo omnyama. Umbala wayo udla ngokutshintsha ngokwamaxesha onyaka.
Ngenxa yezo nyawo zalo, liyindadi ebalaseleyo etshebeleza lula ukuntywila nokuzingela emanzini. Eneneni, linokuntywila de liyo kutsho kumgama weemitha ezingama-60, maxa wambi lihlale imizuzu eliqela phantsi kwamanzi!
Noko ke, kuba nzima xa kufuneka liphakame libhabhe okanye xa kufuneka lehle lihlale phantsi! Ngenxa yobunzima bayo, le ntaka kufuneka ifumane “umgama omde wokubaleka” ukuze ikwazi ukuphakama ibhabhe, maxa wambi ibaleke emanzini kangangamakhulu eemitha. Ngoko ke, le ntaka ikhetha ukuhlala kwiindawo ezinamanzi amaninzi. Xa iza kuhlala phantsi, yehla ngesantya esiphezulu ithe naa imilenze ngasemva, kanye oku kwenqwelo-moya engavulanga mavili xa iza kuchopha. Emva koko iye ithi phaxa ngesisu emanzini itshitshilize de ime.
Nakuba iyincutshe yokudada, iinyawo zayo ezinkulu, imilenze eneenzwane ezidibeneyo nengasemva yenza kube nzima gqitha ukuhamba nkqu nokuma. Oku kubangela ukuba ezi ntaka zakhele iindlwana zazo ecaleni kwamanzi.
Imazi nenkunzi ziyancedisana ekufukameleni amaqanda (adla ngokuba mabini), anombala ongqoqo. Aqanduselwa emva kweentsuku ezingama-29. Xa eneentsuku ezimbini ubudala, amantshontsho aba sele ekwazi ukudada nokuntywila. Xa ediniwe, aye akhwele emqolo kuyise okanye unina. Emva kweenyanga ezimbini nezintathu, xa amantshontsho ekwazi ukubhabha aye abashiye abazali.
Iintshaba zale ntaka lukhozi, ingabangaba, amachelesi, lize—olona lukhulu—ibe ngabantu. Amaqhogi okuloba enziwe ngelidi nokuchithwa kweoli emanzini kuyazityhefa ezi ntaka. Iimvula ezineasidi ziyalicutha inani leentlanzi ephila ngazo le ntaka. Amaza alwatyuziswa ziinqanawa ayazonakalisa iindlwana zezi ntaka. Ukwakhiwa kwezindlu kumanxweme kuyazigxotha ezi ntaka kwiindawo ezizalela kuzo.
Phezu kwazo nje ezi ngxaki, ezi ntaka zisanda yaye zisempilweni. Ngoko ke, le ntaka intle kangaka nengumlonji ojikajika ilizwi iseza kuqhubeka isonwabisa abathandi beentaka kangangeminyaka.
^ isiqe. 2 Ikwabizwa ngokuba yincutshe yokuntywila neyona loon inkulu emantla.
Page 16, loon landing: Spectrumphotofile; page 17, loon chick: © All Canada Photos/SuperStock; loon vocalizing: © Roberta Olenick/age fotostock


text:
IBHAYIBHILE IYABUTSHINTSHA UBOMI BABANTU
“UYehova Akazange Andilibale”
UNYAKA WOKUZALWA: 1922
ILIZWE: SPEYIN
UBOMI BANGAPHAMBILI: WAYENGUMFUNDISIKAZI
UBOMI BAM BANGAPHAMBILI:
Ndazalelwa eBilbao, ekumantla eSpeyin. Ndandingowesibini kubantwana abane. Ekhaya sasingamaKatolika azinikeleyo, ndisiya kuMthendeleko yonke imihla. Xa ndandineminyaka eyi-23, ndaba ngutitshalakazi, umsebenzi endandiwuthanda kakhulu nendawenza iminyaka eyi-40. Phakathi kwezifundo endandizifundisa, ndandikuvuyela ukufundisa ubuKatolika, yaye ngeengokuhlwa ndandikhonza njengomfundisi wamantombazana, ndiwalungiselela umthendeleko wawo wokuqala.
Emva kweminyaka eyi-12 ndikumtshato owonwabileyo, ndaba ngumhlolokazi yaye ndandinabantwana abane ekwakufuneka ndibanyamekele. Ndandineminyaka eyi-33 kuphela! Ndazama ukuzithuthuzela ngokholo lwam lobuKatolika, kodwa ndandinemibuzo emininzi. Ndandizibuza ukuba: ‘Kutheni abantu beqhubeka besifa xa uKristu wasifelayo? Kutheni sithandazela ukuba uBukumkani bukaThixo bufike ukuba kanti abantu abalungileyo baya ezulwini?’ Ngaphezu kwayo yonke eminye, ndandizibuza: ‘Ukuba uThixo usigweba xa sisifa, kutheni kuza kufuneka kamva, emva kwexesha elide sifile, sishiye izulu okanye isihogo size siye kumgwebo wokugqibela?’
Abefundisi endidibana nabo ndandidla ngokubabuza le mibuzo. Omnye wathi xa ephendula: “Andazi. Buza kubhishophu. Uyihoye ngantoni wena? Uyakholelwa kuThixo andithi? Nantso eyona nto ibalulekileyo!” Kodwa ndaqhubeka ndifuna iimpendulo. Ndandisiya kumamela iintetho ezinikelwa ngabefundisi bamaKatolika, amaPentekoste kunye neenkcuba-buchopho zonqulo. Kodwa akukho mntu wayiphendula ngokwanelisayo imibuzo yam.
INDLELA IBHAYIBHILE EBUTSHINTSHE NGAYO UBOMI BAM:
Xa ndandimalunga neminyaka eyi-60, umfundi oneminyaka esixhenxe wandimemela kwiintlanganiso zamaNgqina kaYehova. Ndayithanda into endayibonayo nendayivayo apho, kodwa kuba ndandixakekile, andizange ndiphinde ndithethe namaNgqina ngelo xesha. Kwiminyaka emibini kamva, uJuan nomkakhe uMaite abangamaNgqina, bafika endlwini yam. Kangangeenyanga ezintathu sasisiba neengxubusho zemibuzo neempendulo, kwaza oko kwakhokelela kwisifundo seBhayibhile.
Kwakuba ngathi ayisafiki ingxubusho elandelayo! Ndandiphanda yonke into kakuhle, ndisebenzisa iinguqulelo ezintathu zeBhayibhile ukuze ndiqiniseke ukuba amaNgqina kaYehova afundisa inyaniso. Ndakhawuleza ndaqonda ukuba kangangamashumi eminyaka bendingazi nowathwethwa ngonqulo. Ndandikhathazwa ngumahluko okhoyo phakathi kweenkolelo zam kunye noko ndandikufunda eBhayibhileni. Kwaba ngathi ziye zasiphulwa neengcambu ezo nkolelo.
Ndandisazi ukuba ndifumene into exabisekileyo
Umyeni wam wesibini wagula kakhulu waza wafa. Malunga nelo xesha, ndathatha umhlala-phantsi ndaza ndemka ithutyana eBilbao. UJuan noMaite bafuduka nabo. Into endizisola ngayo kukuba ndayeka ukufundelwa iBhayibhile ngelo xesha. Emazantsi entliziyo ndandisazi ukuba ndifumene into exabisekileyo. Zange ndiyilibale.
Kwiminyaka emalunga neyi-20 kamva, xa ndandineminyaka eyi-82, uJuan noMaite babuyela eBilbao baza bandityelela. Ndavuya kakhulu ukubabona kwakhona! Ndaqonda ukuba uYehova akazange andilibale, ndaza ndaqalisa ukufundelwa kwakhona. UJuan noMaite babenomonde kakhulu, kuba ndandidla ngokubabuza umbuzo omnye kaninzi. Ndandifuna ukuva oko kuthethwa yiBhayibhile ngokuphindaphindiweyo ukuze ndikwazi ukwahlukana neenkolelo zam zangaphambili. Ndandifuna nokukulungela ukucacisa inyaniso eseBhayibhileni kwizihlobo nentsapho yam.
Ekugqibeleni ndade ndabhaptizwa, ndineminyaka eyi-87, yaye olo suku lwaba lolona lumnandi ebomini bam. Ndabhaptizwa kwindibano yamaNgqina kaYehova. Umdala ongumKristu wanikela intetho esekelwe eBhayibhileni eyayilungiselelwe abo baza kubhaptizwa. Le ntetho yandichukumisa. Njengoko ndandiphulaphule, kwaba ngathi uYehova uthetha nam. Emva kokuba ndibhaptiziwe, amaNgqina amaninzi eza aza andincoma—nangona amaninzi awo ndandingawazi!
INDLELA ENDINGENELWE NGAYO:
Ndandisoloko ndisazi ukuba uYesu Kristu ‘yindlela.’ (Yohane 14:6) Kodwa isifundo sam seBhayibhile sandinceda ndazi uYehova, lowo uYesu asikhokelela kuye. Ngoku ndingathandaza kuThixo njengoBawo wam noMhlobo wam. Ukufunda incwadi ethi Sondela KuYehova * kwabutshintsha ubomi bam. Ndayigqiba ngobusuku obunye ukuqala kwam ukuyifunda! Kwandichukumisa ukufunda ngendlela uYehova anenceba ngayo.
Xa ndicinga ngokufuna kwam unqulo lokwenyaniso, kuthi qatha amazwi kaYesu athi: “Qhubekani nicela, niya kunikwa; qhubekani nifuna, niya kufumana; qhubekani ninkqonkqoza, niya kuvulelwa.” (Mateyu 7:7) Ekubeni ndizifumene iimpendulo endandizifuna, kuyandivuyisa ukuxelela abanye ngazo.
Nangona ndineminyaka eyi-90, ziseninzi izinto endifuna ukuzifunda ngoYehova. Sihlandlo ngasinye ndisiya kwiintlanganiso eziqhutywa kwiHolo YoBukumkani ndiba nemincili—ngenxa yolwazi oluxabisekileyo endilufumanayo, nokuba kunye nabazalwana noodade endibathandayo. Ndilangazelela ukuba ngutitshalakazi kwihlabathi eliyiParadesi. (ISityhilelo 21:3, 4) Ndikhangele phambili ekuboneni abantu endibathandayo abafayo nokufumana ithuba lokubafundisa inyaniso eseBhayibhileni. (IZenzo 24:15) Ndikulangazelela ngokwenene ukubacacisela ngesipho esixabisekileyo uYehova andinike sona ebudaleni bam!
^ isiqe. 15 Ipapashwe ngamaNgqina kaYehova.


text:
APRILI 28, 2015
ENEPAL
Inyikima Enkulu Intlitha INepal
NgoMgqibelo, ngoAprili 25, 2015, inyikima enkulu yantlitha iKathmandu, elikomkhulu. Emva koko kwabakho iinyikima ezincinci. Kusahlolwa umonakalo, kodwa iofisi yasekuhlaleni yamaNgqina KaYehova eseKathmandu, isandul’ ukunikela ingxelo yokuba kusweleke iNgqina elinye nabantwana balo ababini. Kwakhona zininzi izindlu zamaNgqina ezimkileyo ezinye zazo zimoshakele. Isakhiwo seofisi yasekuhlaleni naso simoshakele kodwa hayi kakhulu. Iofisi yesebe yamaNgqina KaYehova eJapan isebenzisana kunye neofisi yaseNepal ukuncedisa emva kwale ntlekele.
Media Contact(s):
International: J. R. Brown, Office of Public Information, tel. +1 718 560 5000
Japan: Ichiki Matsunaga, tel. +81 46 233 0005
Nepal: Reuben Thapaliya, tel. +977 9813469616


text:
UDLIWANO-NDLEBE | NOIRÈNE HOF LAURENCEAU
Ugqirha Wamathambo Uchaza Ngokholo Lwakhe
UIrène Hof Laurenceau ngugqirha wamathambo eSwitzerland. Ngaxa lithile wayengakholelwa kubukho bukaThixo. Kodwa emva kweminyaka, weyiseka ukuba uThixo ukhona ibe unguMdali wayo yonke into. UVukani! uye wadlan’ indlebe naye ngomsebenzi awenzayo nokholo lwakhe.
Yintoni eyakwenza wanomdla kwisayensi?
Ndakhula ndiyithanda indalo. Ndakhulela kwilali entle yaseSwitzerland ekuthiwa yiRichterswil, ekunxweme lwaseLake Zurich. Abazali bam, ubhuti kunye nosisi, babethanda ukuphuma nam sibethwe ngumoya, yaye endleleni babendixelela ngazo zonke izilwanyana kunye nezityalo esidibana nazo.
Yintoni eyakwenza wafundela ukuba ngugqirha wamathambo?
Kangangethuba elithile, utata wayencedisa kwigumbi ekwenziwa kulo utyando esibhedlele. Wawumbona kwindlela athetha ngayo ukuba izinto azibonayo kwelo gumbi zibangel’ umdla. Ezo zinto wayezithetha zandenza ndafundela ukuba ngugqirha. Ndakhetha ukufundela ukuba ngugqirha wamathambo kuba ndithanda indlela abasebenza ngayo aba gqirha. Oogqirha bamathambo kufuneka bacinge njengoononjineli xa beza kulungisa amathambo, izihlunu kunye nemisipha esenza sikwazi ukushukuma.
Eyona nto ndiyithanda kakhulu kukubona izigulana zam zichacha. Ndiyakuthanda ukunceda abantu.
Yintoni eyakwenza awakholelwa ukuba uThixo ukho?
Zimbini izinto ezabangela ukuba ndingakholelwa kuThixo ngoxa ndandiselula. Okokuqala, ndandingayithandi indlela abanye abafundisi becawa abaziphethe kakubi ngayo. Okwesibini, esikolweni iititshala zam zebhayoloji zazikholelwa kwindaleko, ibe nam ndayamkela loo mfundiso, ingakumbi xa ndandiseyunivesithi.
Yintoni eyakwenza wakholelwa kwindaleko?
Ndandibakholelwa oonjingalwazi ababendifundisa eyunivesithi. Ngaphezu koko, ukufana kwendlela eyakhiwe ngayo imizimba yezilwanyana kwandenza ndacinga ukuba ziphuma kukhokho omnye, ibe kuxhasa nengcamango yokuba iimpazamo ezenzeka kwiDNA ziphumela ekuvelisweni kwenye into.
Sekunjalo, ekuhambeni kwexesha watshintsh’ ingqondo. Kwakutheni?
Umhlobo wam wandimemela kwintlanganiso yamaNgqina kaYehova. Ndathanda ububele babantu ababelapho, nendlela abafundisa ngayo. Kamva, ndatyelelwa libhinqa elinobubele endandilibone kwezo ntlanganiso, ndaza ndalibuza, “Ndinokuqiniseka njani ukuba iBhayibhile inyanisile?”
Landibonisa iziprofeto zeBhayibhile ezithetha ngezinto ezenzeka namhlanje. Ngokomzekelo, landibonisa isiprofeto sikaYesu sokuba kwimihla yokugqibela kwakuya kubakho iimfazwe, ukwanda ‘kweenyikima zomhlaba ezinkulu, iindyikitya zokufa nokunqongophala kokutya.’ * Landibonisa nezinye iziprofeto ezithetha ngokuwohloka kwendlela abantu abahlalisana ngayo, ukwanda kokubawa nobunye ububi esibubonayo namhlanje. * Kungekudala emva koko, ndafundelwa iBhayibhile ndaza ndabona ukuba iziprofeto zeBhayibhile zisoloko zichanile. Ndaphinda ndahlolisisa indlela endandiyijonga ngayo imvelaphi yobomi.
Ngaba uphando lwakho lwezamayeza lwakunceda waqonda eyona mvelaphi yobomi?
Ewe. Ukuqala kwam ukufundelwa iBhayibhile, ndandiphanda ngendlela yokutyanda idolo. Ekupheleni kweminyaka ye-1960, oososayensi baqalisa ukukuqonda ngokucacileyo ukuntsonkotha kwendlela elisebenza ngayo idolo. Bafumanisa ukuba idolo lethu aligobeli kwicala elinye njengehenjisi. Kunoko libhetyebhetye
Kangangeminyaka eyi-40, abaphandi bebezama ukwenza idolo elifakelwayo. Kodwa kuye kwanzima ukwenza idolo elifana nelomntu ngenxa yendlela elintsonkothe ngayo. Ngaphezu koko, idolo elifakelweyo liyakhawuleza ukonakala xa lithelekiswa nelokwenene. Nangona beye baphucula izinto zokulenza, kodwa abo balenzayo bavuya kakhulu xa liye lahlala iminyaka eyi-20. Idolo lethu lineeseli eziphilayo ezisoloko zizihlaziya. Kum, idolo lingqina ubulumko bukaThixo kungekhona indaleko.
Kuthekani ngeempazamo ezenzeka kwiDNA kunye nokufana kwendlela ezakhiwe ngayo izilwanyana?
Ukufana kwendlela ezakhiwe ngayo izilwanyana kubonisa ukuba zinoMyili omnye. Ngaphezu koko, iimpazamo ezenzeka kwiDNA aziyiphuculi imeko yezilwanyana. Kunoko, ezi mpazamo zidla ngokuyonakalisa imizila yemfuza. Kakade ke, ingozi inokuba luncedo ngelinye ixesha
Iimpazamo ezenzeka kwiDNA azinakuze zivelise into eyenziwe krelekrele njengedolo lomntu
Yintoni eyakwenza waba liNgqina likaYehova?
Xa ndaqalisa ukuphila ngemilinganiselo yeBhayibhile, ubomi bam baphucuka ngendlela engathethekiyo. Ngaphezu koko, ngo-2003 ndaya kwindibano yezizwe ngezizwe yamaNgqina kaYehova, apho ndabona indlela abamanyene ngayo abantu ababelapho, nditsho neendwendwe ezazingazani. Olo yayiluthando lokwenene, nam ke ndafuna ukuba ngomnye wabo bantu.


text:
AMAZWE NABANTU | EKHAMBODIYA
Ukutyelela EKhambodiya
IILALI EZISEMANZINI, abantu abaquqa bebuyelela ezivenkileni kunye nezitrato ezizele izithuthuthu ezikhwelise iinkukhu eziphilileyo neefriji—ezi zezinye zezinto eziseKhambodiya.
Abantu baseKhambodiya baziwa ngokuba nobubele nobuhlobo, yaye basondelelene. Xa behleli kunye bezipholele, enokuba bayaqala ukudibana badla ngokubizana mntakwethu, dadewethu, makazi, malume, makhulu okanye tatomkhulu!
Irayisi sesinye sezidlo ezibalaseleyo eKhambodiya. Isidlo salapho siba neendidi ezintathu okanye ezine, kuquka isuphu. Intlanzi ithandwa gqitha kwelo lizwe. Iqhelekile into yokuba isidlo esinye sibe nokutya okuswiti, okumuncu, nokunetyuwa eninzi.
Malunga namawaka amabini eminyaka eyadlulayo, amaNdiya awayesiya eTshayina ngezorhwebo ayesima kunxweme lwaseKhambodiya, arhwebe nayo ngesilika nesinyithi, aze wona afumane izinongo, iziqholo, iimpondo zendlovu negolide. Ekuhambeni kwexesha, abantu baseKhambodiya baphenjelelwa zizithethe zaseIndiya nezaseTshayina, kwaza ngaloo ndlela kwanda ubuHindu nobuBhuda. Ngoku, ngaphezu kwe-90 pesenti yabantu abahlala eKhambodiya ngamaBhuda.
AmaNgqina kaYehova ashumayela ngethemba eliseBhayibhileni eKhambodiya. Ancede abantu abaninzi ngencwadi ethi Yintoni Ngokwenene Efundiswa YiBhayibhile? Ifumaneka ngeelwimi ezimalunga ne-250, kuquka olwaseKhambodiya.
Incwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova, iyafumaneka nangolwimi lwaseKhambodiya (oluboniswe apha).


text:
Fundisa Abantwana Bakho
Wayefuna Ukunceda
NGABA wakhe wambona umntu ogulel’ ukufa?— Ngaba wawunqwenela ukumnceda?— Kuthekani ukuba wayevela kwelinye ilizwe okanye unqulo? Ngaba uyafuna ukumnceda ukuze aphile?— Intwazana yakwaSirayeli eyayihlala kwelinye ilizwe phantse kwiminyaka engama-3 000 eyadlulayo yenjenjalo. Makhe sithethe ngesi siganeko.
Ilizwe lakwaSirayeli eyayihlala kulo le ntwazana lalisoloko lisilwa nelizwe laseSiriya. (1 Kumkani 22:1) Ngenye imini amaSiriya ahlasela ilizwe lakwaSirayeli aze athimba le ntwazana. Isiwa eSiriya ize ibe sisicakazana somfazi kaNahaman, umphathi-mkhosi waseSiriya. UNahaman wayenesifo seqhenqa esinokubangela ukuba inyama yomntu iwe.
Esi sicakazana sichazela umfazi kaNahaman indlela umyeni wakhe anokuphiliswa ngayo. Sithi: ‘Akwaba inkosi yam ibiphambi komprofeti oseSamariya! Ubeya kuyiphilisa kwiqhenqa layo.’ Indlela esithetha ngayo esi sicakazana ngoElisha imenza akholelwe uNahaman ukuba lo mprofeti unako ukumphilisa. Evunyelwe nguBhen-hadadi ukumkani waseSiriya, uNahaman nabalindi bakhe bahamba umgama oziikhilomitha ezili-150 besiya kuElisha.
Baqala baya kuYeroham, ukumkani wakwaSirayeli. Bambonisa ileta ebhalwe nguKumkani uBhen-hadadi ecela ukuba kuncedwe uNahaman. Kodwa uYehoram akanalukholo kuYehova okanye umprofeti uElisha. UYehoram wayecinga ukuba uBhen-hadadi wayefuna ukulwa naye. Esakuva ngoku uElisha uthi kuKumkani uYehoram: “Nceda, myeke eze kum.” UElisha ufuna ukubonisa amandla kaThixo ngokuphilisa uNahaman kwisifo sakhe.—2 Kumkani 5:1-8.
Esakufika uNahaman endlwini kaElisha namahashe neenqwelo zokulwa, uElisha wathumela umthunywa wakhe ukuba athi: “Uze uhlambe umzimba izihlandlo ezisixhenxe eYordan ukuze inyama yakho ibuyele kuwe.” UNahaman unomsindo. Ulindele uElisha ukuba aphume aze awangawangise isandla sakhe kwiqhenqa lakhe ukuze aphile. Kunoko, ubona umthunywa. UNahaman eligqabi ngumsindo uyajika agoduke.—2 Kumkani 5:9-12.
Ngewawenze ntoni ukuba ubungomnye wabalindi bakaNahaman?— Umlindi umbuza ukuba: “Ukuba umprofeti ubethethe into enkulu kuwe, ubungayi kuyenza na? Kukangakanani ke ngoko, ekubeni ethe kuwe, ‘Hlamba umzimba uze uhlambuluke’?” UNahaman wamphulaphula. “Wehla wangena eYordan izihlandlo ezisixhenxe . . . , emva koko inyama yakhe yabuya yaba njengenyama yenkwenkwana waza wahlambuluka.”
UNahaman ubuyela kuElisha aze athi: “Yabona, ndiyazi ngokuqinisekileyo ukuba akukho Thixo naphi na emhlabeni ngaphandle kwakwaSirayeli.” Uthembisa uElisha esithi akayi kuphinda “enze umnikelo otshiswayo okanye umbingelelo kubo nabaphi na abanye oothixo ngaphandle koYehova.”—2 Kumkani 5:13-17.
Ngaba ubungathanda ukunceda omnye umntu ukuba afunde ngoYehova noko anokukwenza njengala ntwazana?— Xa uYesu wayesemhlabeni indoda eyayineqhenqa eyayikholelwa kuye yathi: “Ukuba nje uyathanda, unako ukundenza ndihlambuluke.” Ngaba uyayazi ukuba wasabela njani uYesu?— Wathi: “Ndiyathanda.” UYesu wayiphilisa kanye njengokuba uYehova wamphilisayo uNahaman.—Mateyu 8:2, 3.
Ngaba uyalazi ihlabathi elitsha likaYehova apho abantu beza kube beyimiqabaqaba baze baphile ngonaphakade?— (2 Petros 3:13; ISityhilelo 21:3, 4) Ngokuqinisekileyo uza kufuna ukuxelela abanye abantu ngezi zinto zimangalisayo!


text:
INQAKU ELINGUMXHOLO | KUNCEDA NGANTONI UKUTHANDAZA?
Umthandazo—Indlela Onokukunceda Ngayo
Ngaphambi kokuba wenze nantoni na, usenokuzibuza, ‘Iza kundinceda ngantoni le nto?’ Ngaba ukubuza umbuzo onjalo ngomthandazo kuthetha ukuba ucingela isiqu sakho? Akunjalo. Kuqhelekile ukufuna ukwazi ukuba umthandazo uza kusinceda na. Nkqu noYobhi owayeyindoda elungileyo wabuza wathi: “Ukuba bendimbizile, ngaba ubeya kundiphendula?”—Yobhi 9:16.
Kumanqaku adlulileyo siye sabona ukuba umthandazo ayisosicengcelezo nje okanye indlela yokuphozisa intloko. UThixo oyinyaniso uyayiphulaphula imithandazo. Xa sithandazela izinto ezizizo ngendlela elungileyo, uza kusiphulaphula. Ngaphezu koko, ude asibongoze ukuba sisondele kuye. (Yakobi 4:8) Ngoko ke, ukuthandaza rhoqo kuza kusinceda njani? Makhe sibone.
Uxolo lwengqondo.
Xa kuvela iingxaki ebomini bakho, ngaba uye uxhalabe ngokugqithiseleyo? Ngamaxesha anjalo, iBhayibhile isikhuthaza ukuba ‘sithandaze ngokungapheziyo,’ nokuba ‘sazise izibongozo zethu kuThixo.’ (1 Tesalonika 5:17; Filipi 4:6) IBhayibhile iyasiqinisekisa ukuba, ukuba siyathandaza, ‘uxolo lukaThixo olungaphaya kokuqonda luya kuzilinda iintliziyo zethu namandla ethu engqondo ngoKrist’ uYesu.’ (Filipi 4:7) Sinokufumana uxolo ngokuzityand’ igila kuBawo wethu wasezulwini. Kakade, usikhuthaza ukuba senjenjalo kuba iNdumiso 55:22 ithi: “Umthwalo wakho wulahlele kuYehova, yaye yena wokuxhasa.”
“Umthwalo wakho wulahlele kuYehova, yaye yena wokuxhasa.”—INdumiso 55:22
Inkumbula yabantu ehlabathini jikelele iye yalingcamla olu xolo. UHee Ran wakuMzantsi Korea uthi: “Nangona ndineengxaki ezininzi, ndithi ndakuthandaza kuthi xibilili, ndize ndizive ndinamandla okunyamezela.” UCecilia wakwiiPhilippines uhlomla athi: “Ekubeni ndingumama, ndisoloko ndixhalabele iintombi zam nomama wam ongasandinakaniyo nokundinakana. Ngenxa yokuthandaza, ndiyakwazi ukuqhubeka nobomi ndingaxhalabanga. Ndiyazi ukuba uYehova uza kundinceda kwezi ngxaki.”
Intuthuzelo namandla xa kukho ingxaki.
Ngaba uneenzingo zobomi, mhlawumbi iimeko ezibeka ubomi bakho esichengeni okanye wehlelwe yintlekele? Ukuthandaza ‘kuThixo wentuthuzelo yonke’ kunokuzisa isiqabu esingathethekiyo. IBhayibhile ithi: ‘Uyasithuthuzela kuyo yonke imbandezelo yethu.’ (2 Korinte 1:3, 4) Ngokomzekelo, ngesinye isihlandlo xa uYesu wayebuhlungu gqitha, “waguqa ngamadolo wathandaza.” Waba yintoni umphumo? “Ingelosi evela ezulwini yabonakala kuye yaza yamomeleza.” (Luka 22:41, 43) UNehemiya owayeyindoda ethembekileyo, wayetyityinjiselwa umnwe ngamadoda akhohlakeleyo awayefuna ayeke ukwenza umsebenzi kaThixo. Wathandaza wathi: “Yomeleza izandla zam.” Iziganeko ezalandelayo zibonisa ukuba uThixo wamomeleza wayeka ukoyika waza wawenza kakuhle nomsebenzi wakhe. (Nehemiya 6:9-16) UReginald, waseGhana, ubalisa amava akhe okuthandaza esithi: “Xa ndithandaza, ngokukodwa ngamaxesha kaxakeka, ndiye ndivakalelwe kukuba ingxaki yam ndiyixelele umntu onokundinceda nondiqinisekisayo ukuba mandingaphakuzeli.” Ngokwenene, uThixo uyasithuthuzela xa sithandaza.
Ubulumko Obuvela KuThixo.
Ezinye izigqibo esizenzayo zinokuchaphazela ngokusisigxina thina nabo sibathandayo. Singalwenza njani ukhetho lobulumko? IBhayibhile ithi: “Ukuba kukho nabani na kuni oswele ubulumko [ingakumbi xa eneengxaki], makaqhubeke ebucela kuThixo, kuba unika bonke ngesisa, engangcikivi; yaye uya kubunikwa.” (Yakobi 1:5) Ukuba sithandazela ubulumko, uThixo unokusebenzisa umoya wakhe oyingcwele usikhokele ukuze senze izigqibo zobulumko. Sinokude sicele nomoya oyingcwele kuba uYesu uyasiqinisekisa ukuba: ‘UYihlo osezulwini uya kubanika umoya oyingcwele abo bamcelayo!’—Luka 11:13.
KwanoYesu wayecela uncedo kuYise xa esenza izigqibo ezibalulekileyo. IBhayibhile isixelela ukuba xa wayefuna ukukhetha amadoda ayi-12 awayeza kuba ngabapostile, “waqhubeka ethandaza kuThixo ubusuku bonke.”—Luka 6:12.
NjengoYesu, abantu abaninzi namhlanje baye bakhuthazeka xa bebona indlela uThixo abaphendula ngayo xa becela uncedo ukuze benze izigqibo zobulumko. URegina wakwiiPhilippines, usixelela ngeengxaki ezahlukahlukeneyo aye waba nazo, njengokunyamekela yena nentsapho yakhe emva kokufa komyeni wakhe, ukuphulukana nomsebenzi, neengxaki aye waba nazo xa ekhulisa abantwana. Yintoni eye yamnceda wenza izigqibo zobulumko? Uthi: “Ndithandaza kuYehova.” UKwabena waseGhana, uchaza isizathu sokuba acele uncedo kuThixo, uthi: “Ndaphulukana nomsebenzi wam wokwakha owawundihlawula umvuzo oncumisayo.” Xa ethetha ngokukhangela izithuba uthi, “Ndithandazela ukuba uYehova andikhokele rhoqo ukuze ndenze izigqibo ezichanileyo.” Wongeza ngelithi, “Ndivakalelwa kukuba uYehova wandinceda ndakhetha umsebenzi ondenza ndikwazi ukumnqula kakuhle ndize ndizinyamekele.” Nawe unokukhokelwa nguThixo ngokuthandazela izinto ezinokuchaphazela ulwalamano lwakho naye.
Sikhankanye izinto ezimbala onokukunceda kuzo umthandazo. (Ukuze ufumane imizekelo engakumbi, funda ibhokisi ethi “ Ukuncedwa Ngumthandazo.”) Ukuze ulufumane olu ncedo, kufuneka uqale wazi uThixo nokuthanda kwakhe. Ukuba ufuna loo nto, sikukhuthaza ukuba ucele amaNgqina kaYehova akuncede ufunde iBhayibhile. * Eli inokuba linyathelo lokuqala lokuba usondele ‘kuMphulaphuli wemithandazo.’—INdumiso 65:2.
^ isiqe. 14 Ukuze ufumane inkcazelo engakumbi, qhagamshelana namaNgqina kaYehova kwindawo ohlala kuyo okanye ungene kwiwebhsayithi ethi www.jw.org/xh.
Funda Okungakumbi
Ziyintoni Iindaba Ezilungileyo?
Funda ukuba ziyintoni iindaba ezilungileyo ezivela kuThixo, kutheni zingxamisekile yaye yintoni ofanele uyenze.
Ngabantu Abanjani AmaNgqina KaYehova?
Mangaphi amaNgqina kaYehova owaziyo? Yintoni kanye kanye oyaziyo ngathi?


text:
INDLELA YOKUPHILA YAMAKRISTU
Imigibe Omele Uyilumkele Xa Uqhuba Isifundo SeBhayibhile
Ukuthetha Kakhulu: Sukucinga ukuba umele ucacise yonke into. Ukuze ancede abantu benze isigqibo esifanelekileyo, uYesu wayesebenzisa imibuzo. (Mat 17:24-27) Imibuzo yenza isifundo sibangel’ umdla. Inceda nawe ubone ukuba umfundi uyayiqonda kwaye uyayikholelwa na le nto ayifundayo. (be 253 ¶3-4) Xa ubuza, sukungxamela impendulo, linda. Ukuba impendulo ayichananga, kunokuba uyitsho ngokwakho, buza eminye imibuzo eza kubangela ukuba ade ayichane. (be 238 ¶1-2) Thetha ngendlela eza kubangela ukuba umfundi ayibambe into ayifundayo.—be 230 ¶4.
Sukumxinanisa Ingqondo: Sukufuna ukumxelela yonke into oyaziyo ngombandela enifunda ngawo. (Yoh 16:12) Gxininisa kweyona ngongoma ibalulekileyo kwisiqendu. (be 226 ¶4-5) Iinkcukacha ezininzi, kwanezibangel’ umdla, zinokuyisitha ingongoma. (be 235 ¶3) Ukuba umfundi uyayiqonda ingongoma, dlulela kwisiqendu esilandelayo
Ukufundela Nje Ukugqiba: Injongo yethu kukufikelela intliziyo, ayikokugqiba ukufunda umbandela. (Luk 24:32) Sebenzisa amandla eLizwi likaThixo ngokugxininisa kwizibhalo eziyintloko. (2Ko 10:4; Heb 4:12; be 144 ¶1-3) Yenza imizekeliso elula. (be 245 ¶2-4) Cinga ngeengxaki anazo umfundi nezinto azikholelwayo, uze ulungelelanise umbandela nezo zinto. Mbuze imibuzo efana nale: “Uyiva njani le nto uyifundayo?” “Isifundisa ntoni ngoYehova?” “Ucinga ukuba ingakunceda njani ebomini bakho?”—be 238 ¶3-5; 259 ¶1.


text:
Abantu Abathathu Ababefuna Inyaniso Ngeminyaka Yee-1500
—Bafumana Ntoni?
“YINTONI na inyaniso?” Lowo ngumbuzo uPontiyo Pilato ongumRoma, nowayeyirhuluneli yelakwaYuda, awawubuza uYesu kwinkundla yamatyala. (Yohane 18:38) Enyanisweni, uPilato wayengenamsebenzi nanyaniso. Ntonje wayebuza kuba eyithandabuza okanye engayikholelwa inyaniso. Kubonakala ukuba, kuPilato ayikho into ekuthiwa yinyaniso, kunoko yiloo nto nje umntu ayikholelwayo. Abaninzi namhlanje bavakalelwa kanye ngaloo ndlela.
AmaRhamente aseYurophu ayedidekile ziinkolelo zonqulo ngeminyaka yee-1500. Ayefundiswe ukuba upopu ukwesona sikhundla siphakamileyo, ibe iimfundiso zecawa azimele ziphikiswe. Kodwa adidwa kukuvela kweengcamango ezintsha ezeza nabaHlaziyi baseYurophu. Yintoni awayemele ayikholelwe? Ayeza kuyibona ngantoni inyaniso?
Ngelo xesha, kwakukho amadoda amathathu, phakathi kwamanye amaninzi awayezimisele ukuyifumana inyaniso. * Enza ntoni ukuze ohlule inyaniso kubuxoki? Yaye afumana ntoni? Makhe sibone.
‘MAKUSOLOKO KUBALASELISWA IMFUNDISO YEBHAYIBHILE’
UWolfgang Capito wayengumfana owayezinikele kakhulu kunqulo. UCapito wayefundele ezamayeza, ezomthetho nezakwalizwi, ngoko ngo-1512 waba ngumfundisi, waza kamva waba yintonga esekhosi kabhishophu waseMainz.
Ekuqaleni wazama ukutshintsha imbono yabahlaziyi ababephikisa imfundiso yobuKatolika. Noko ke, kungekudala uCapito waqalisa ukuvumelana nabahlaziyi. Wenza ntoni? Umbhali-mbali uJames M. Kittelson uthi xa kwabuzwa uCapito ngendlela azijonga ngayo iimfundiso ezahlukahlukeneyo, wathi “owona mthombo omele ukhokele iimfundiso zabo yiBhayibhile, kuba yiyo kuphela eyayithetha inyaniso.” Ngoko uCapito wagqiba kwelokuba imfundiso yokuba isonka newayini zitshintsha zibe ngumzimba kaYesu wokoqobo nenkolelo yokunqulwa kweengcwele, aziphumi eBhayibhileni. (Funda ibhokisi ethi “ Bona Ukuba Ezi Zinto Ziyinyaniso Na.”) Ngo-1523 uCapito wasishiya isikhundla sakhe sokusebenza nobhishophu waza wayokuhlala eStrasbourg apho abaHlaziyi bonqulo babehlala khona ngelo xesha.
Indlu kaCapito eStrasbourg yaba yindawo yokuxoxa ngeBhayibhile yabantu ababephikisa iimfundiso zecawa. Nangona abanye abaHlaziyi babesayixhasa imfundiso yoThixo oneziqu ezithathu, incwadi iThe Radical Reformation ibonisa ukuba uCapito “wayengayivezi imbono yakhe ngemfundiso yoThixo oneziqu ezithathu.” Kwakutheni? Kaloku uCapito wayithanda indlela umfundisi waseSpeyin uMichael Servetus awabonisa ngayo ukuba iBhayibhile ayingqinelani nemfundiso yoThixo oneziqu ezithathu. *
UCapito wayeyiqonda into yokuba, xa umntu engangqinelani nemfundiso yokuba uThixo uneziqu ezithathu wayenokubulawa. Yiloo nto eyambangela ukuba angaluvezi uluvo lwakhe. Nakuba kunjalo, incwadi yakhe ibonisa ukuba kwanangaphambi kokuba adibane noServetus, wayengayikholelwa imfundiso yokuba uThixo uneziqu ezithathu. Kamva umfundisi wamaKatolika wabhala ukuba, uCapito neqela lakhe “baye bagqugula ngasese begatya iimfundiso ezisisiseko zecawa, baza bayikhaba imfundiso yoThixo oneziqu ezithathu.” Kwiminyaka elikhulu kamva, uCapito kwathethwa ngaye njengoyena unkqenkqeza phambili kubabhali ababechasa imfundiso yoThixo oneziqu ezithathu.
UCapito wayekholelwa ukuba inyaniso ifumaneka eBhayibhileni. Wathi: “Makusoloko kubalaseliswa imfundiso yeBhayibhile kunye nomthetho kaKristu.” Ngokutsho kukaGqr. Kittelson, uCapito “wagxininisa into yokuba eyona mpazamo inkulu yabefundisi ibe kukutyeshela iZibhalo.”
Omnye umntu owayezimisele ukwazi inyaniso ekwiLizwi likaThixo nguMartin Cellarius (owayesakubizwa ngokuba nguMartin Borrhaus), umfana owayehlala kwikhaya likaCapito ngo-1526.
“ULWAZI NGOTHIXO OYINYANISO”
UCellarius owazalwa ngo-1499, wayengumfundi ophum’ izandla wezakwalizwi nefilosofi owathi kamva waba ngutitshala eWittenberg, eJamani. Ekubeni uHlaziyo lwaluqatsele eWittenberg, ekufikeni kwakhe apho, uCellarius wadibana noMartin Luther nabanye ababefuna ukuhlaziya iimfundiso zecawa. Wayeza kwazi njani ke uCellarius ukwahlula iingcamango zabantu kwinyaniso yeZibhalo?
Incwadi iTeaching the Reformation ithi, uCellarius wayekholelwa ukuba ukuze sifumane ulwazi oluchanileyo simele “sizifunde ngokucokisekileyo iZibhalo sithelekisa ivesi nevesi, yaye sithandaze size siguquke.” Wazuza ntoni ke ekufundisiseni kwakhe iBhayibhile?
NgoJulayi ka-1527 uCellarius wakubhala oko akuzuzileyo kwincwadi ethi On the Works of God. Wabhala ukuba isonka newayini ezazityiwa ecaweni ngomthendeleko zaziyimifuziselo nje kuphela. UProfesa uRobin Barnes uthi, kule ncwadi yakhe uCellarius “uchaza nangeziprofeto zezibhalo zokuza kwexesha lobunzima elaliza kulandelwa lixesha loxolo.”—2 Petros 3:10-13.
Enye into ebangel’ umdla yindlela uCellarius awamchaza ngayo uYesu Kristu. Nangona engazange athi ibubuvuvu into yokuba uThixo uneziqu ezithathu, uCellarius wamahlula “uBawo Osezulwini kuNyana wakhe uYesu Kristu,” ibe wathi uYesu ungomnye woothixo noonyana abaninzi bakaThixo usomandla.—Yohane 10:34, 35.
Kwincwadi yakhe ethi Antitrinitarian Biography (1850), uRobert Wallace wathi, xa ebhala uCellarius wayengabambeleli kwimfundiso yoThixo oneziqu ezithathu eyayixhaphakile ngeminyaka yee-1500. * Ngoko abaphengululi abaninzi bagqiba kwelokuba uCellarius wayengasayikholelwa le mfundiso. Bamchaza njengesinye sezixhobo “zokudlulisela ulwazi ngoThixo oyinyaniso nangoKristu.”
ITHEMBA LEENGUQU
Malunga nonyaka ka-1527 umfundi ophum’ izandla wezakwalizwi uJohannes Campanus, wafudukela eWittenberg. UCampanus wayezigatya iimfundiso zikaMartin Luther owayetshotsh’ entla kuHlaziyo lonqulo. Ngoba?
UCampanus wayikhaba ngaw’ omane imfundiso yokuba isonka newayini zijika zibe ngumzimba negazi likaYesu, kunye neyokuba eSidlweni SeNkosi kubakho nomzimba kaYesu. * Ngokutsho kuka-André Séguenny, uCampanus wayekholelwa ukuba “ngomthendeleko iSonka sihlala sisisonka, kodwa sifuzisela umzimba kaKristu.” KwiNkomfa yaseMarburg yonyaka ka-1529 ekwakuxovulwa kuyo wona kanye lo mba, uCampanus wavalw’ umlomo ukuze angathethi ngoko wayekufunde eZibhalweni. Emva koko, waqalisa ukunuk’ umzondo kwabanye abaHlaziyi baseWittenberg.
Eyona nto yacaphukisa abaHlaziyi yayikukwahlukanisa kukaCampanus uYise, uNyana nomoya oyingcwele. Ngo-1532 kwincwadi ethi Restitution uCampanus wabhala ukuba uYesu noYise bangabantu abohlukeneyo. Wathi uYise noNyana “banye” njengoko indoda nomfazi kusithiwa “banyama-nye” kuba bemanyene, kodwa bengabantu ababini. (Yohane 10:30; Mateyu 19:5) UCampanus wabonisa nokuba iZibhalo zikwasebenzisa lo mzekelo mnye xa zichaza igunya uYise analo phezu koNyana: “Intloko yomfazi yindoda; intloko kaKristu nguThixo.”—1 Korinte 11:3.
Wathini ngomoya oyingcwele? UCampanus waphinda wathanda enye imfundiso yeBhayibhile waza wabhala wathi: “Asikho iSibhalo esithi uMoya oyiNgcwele ungumntu wesithathu . . . Umoya oyingcwele ungamandla uThixo awasebenzisayo ekwenzeni zonke izinto.”—Genesis 1:2.
ULuther wathi uCampanus ngumnyelisi nomchasi woNyana kaThixo. Omnye umHlaziyi yena wade wathi makacinyw’ igama. Sekunjalo, uCampanus akazange atyhafe. NgokweThe Radical Reformation “uCampanus wayeqinisekile ukuba ukulahlwa kwale mfundiso yabapostile neyeBhayibhile yobuntloko bukaThixo kuko okwabangela ukuwa kweCawa.”
Yayingeyonjongo kaCampanus ukuzivulela eyakhe icawa. Wathi “kudala ezingela inyaniso kwiimvaba ngeemvaba nakubantu ngabantu,” suke wabuya nemband’ esikhova. Ngoko wayenethemba lokuba iCawa yamaKatolika yayiza kwenza iinguqu, ize ibuyisele imfundiso yamaKristu okwenyaniso. Kodwa ekugqibeleni wabanjwa ngamaKatolika, yaye kusenokwenzeka ukuba wathothoza iminyaka eyi-20 entolongweni. Ababhali-mbali bakholelwa ukuba wafa malunga nonyaka ka-1575.
“QINISEKANI NGEZINTO ZONKE”
Ukufunda iBhayibhile ngokucokisekileyo kwabangela uCapito, uCellarius, uCampanus, nabanye bakwazi ukwahlula inyaniso kubuxoki. Nakuba la madoda engazange ayifumane ngokupheleleyo inyaniso yeBhayibhile, kodwa ngokuthobeka aziphengulula iZibhalo aza akuxabisa oko akufundayo.
Umpostile uPawulos wabongoza amaKristu wathi: “Qinisekani ngezinto zonke; nibambelele nkqi koko kuhle.” (1 Tesalonika 5:21) AmaNgqina kaYehova aye apapasha incwadi ethi Yintoni Ngokwenene Efundiswa YiBhayibhile? ukuze akuncede ufumane inyaniso.
^ isiqe. 4 Funda ibhokisi ethi “Yekani Kukhule Ndawonye Kokubini, Kude Kube Sekuvuneni,” ekwiphepha 44 lencwadi ethi AmaNgqina KaYehova—Abavakalisi BoBukumkani BukaThixo, epapashwe ngamaNgqina kaYehova.
^ isiqe. 8 Funda inqaku elithi “UMichael Servetus Wema Yedwa Kwiphulo Lakhe Lokufuna Inyaniso,” kuVukani! kaMeyi 2006 opapashwe ngamaNgqina kaYehova.
^ isiqe. 17 Xa ithetha ngendlela uCellarius alibhale ngayo igama elithi “uthixo,” le ncwadi ithi: ‘Libhalwe ngokuthi deus xa libhekisela kuKristu, nangokuthi Deus xa libhekisela kuThixo Ophakamileyo.’
^ isiqe. 20 Yayiyimfundiso kaLuther ukuba eSidlweni SeNkosi sangokuhlwa kubakho isonka newayini kunye nomzimba kaYesu.


text:
Imibuzo YeBhayibhile Iyaphendulwa
Ngaba likho ithemba ngabafileyo?
Ukufa kufana nokulala kuba abafileyo abazi nto yaye akukho nto banokuyenza. Sekunjalo, uMdali wobomi unokubavusa ekufeni. Ukuze sikuqonde oku, uThixo wanika uYesu amandla okuvusa abafi.
Ukufa kufana njani nokulala?
UThixo uthembise ukuba abafileyo abakwinkumbulo yakhe uya kubavusela kwihlabathi elitsha elinoxolo. Abo baza kuvuswa bamele balinde emangcwabeni de uThixo abavusele ebomini kwakhona. UThixo uSomandla uyakulangazelela ukusebenzisa amandla akhe ukuze avuse abafileyo.
Luya kuba njani uvuko?
Xa abafileyo bevusiwe, baya kuzazi bona, izihlobo zabo kunye neentsapho zabo. Nangona umzimba womntu ubola, uThixo unokumvusa enomzimba omtsha.
Bambalwa abantu abavuselwa ezulwini. (ISityhilelo 20:6) Abaninzi baya kuvuselwa kwiparadesi esemhlabeni. Aba baya kuphila ubomi obutsha, benethemba lokuphila ngonaphakade.
Funda Okungakumbi
Baphi Abafileyo?
Funda ngoko kuthethwa yiBhayibhile ngendawo abakuyo abafi nesizathu sokuba bafe.
Ithemba Lokwenene Ngabantu Obathandayo Abafileyo
Ngaba uswelekelwe sisalamane okanye umhlobo wakho? Ngaba ungaphinde ubabone? Funda ngoko kufundiswa yiBhayibhile ngovuko.


text:
Ithini IBhayibhile?
Ngaba unqulo lweza nabantu?
ABANYE ABANTU BATHI unqulo lweza nabantu; abanye bacinga ukuba uThixo usebenzisa unqulo ukuze atsale abantu. Wena uthini?
OKO KUTHETHWA YIBHAYIBHILE
Kukho “unqulo oluhlambulukileyo nolungadyobhekanga ngokwembono kaThixo noBawo wethu.” (Yakobi 1:27) Unqulo oluhlambulukileyo okanye lokwenyaniso luvela kuThixo.
ENYE INTO ESIYIFUNDA EBHAYIBHILENI
Ukuze unqulo lumkholise uThixo lumele lusekelwe kwinyaniso eseBhayibhileni.—Yohane 4:23, 24.
Unqulo olusekelwe kwiimbono zabantu lububuxoki.—Marko 7:7, 8.
Ngaba kubalulekile ukuba nonqulo lwakho?
UBUYA KUTHINI?
Ewe
Hayi
Kuyaxhomekeka
OKO KUTHETHWA YIBHAYIBHILE
“Masinyamekelane, sivuselelane eluthandweni nasemisebenzini emihle, singakutyesheli ukuhlanganisana kwethu ndawonye.” (Hebhere 10:24, 25) UThixo ufuna ukuba abantu abamnqulayo bahlanganisane.
ENYE INTO ESIYIFUNDA EBHAYIBHILENI
Abantu abamnqula kunye uThixo bafanele bakholelwe kwinto efanayo.—1 Korinte 1:10, 11.
Abantu abanqula ngendlela ekholisa uThixo babumba iqela labazalwana abasehlabathini.—1 Petros 2:17.
Funda Okungakumbi
Ndinokulufumana Njani Unqulo Lokwenyaniso?
Ngaba lunqulo endicinga ukuba lundifanele nje kuphela?
Ziziphi Iindaba Ezimnandi Ngonqulo?
Ngaba liyakuze libekho ixesha apho bonke abantu beya kumanyana ekunquleni okuphela koThixo oyinyaniso?
Unqulo Olumkholisayo UThixo
Izinto ezintandathu ezifanisa unqulo lokwenyaniso.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Ke kaloku iinkosana+ zabantu zazihlala eYerusalem;+ kodwa ke abanye abantu, babesenza amaqashiso+ ukuze bangenise abe mnye kwabalishumi ukuba aye kuhlala eYerusalem isixeko esingcwele,+ nesithoba senye inxalenye kwezinye izixeko.
2 Ngapha koko, abantu babasikelela+ bonke abantu abazinikela ngokuzithandela+ ukuba bahlale eYerusalem.
3 Yaye ezi ziintloko zamaphondo+ ezazihlala eYerusalem;+ kodwa kwizixeko zakwaYuda kwakuhlala, ngamnye kwilifa lakhe, kwizixeko zabo,+ uSirayeli,+ ababingeleli+ nabaLevi,+ namaNethini+ noonyana babakhonzi bakaSolomon.+
4 EYerusalem kwakuhlala abanye boonyana bakaYuda nabanye oonyana bakaBhenjamin.+ Koonyana bakaYuda yayinguAtaya unyana kaUziya unyana kaZekariya unyana ka-Amariya unyana kaShefatiya unyana kaMahalaleli wakoonyana bakaPeretse;+
5 noMahaseya unyana kaBharuki unyana kaKolihoze unyana kaHazaya unyana ka-Adaya unyana kaYoyaribhe unyana kaZekariya unyana womShela.
6 Bonke oonyana bakaPeretse ababehlala eYerusalem babengamakhulu amane anamashumi amathandathu anesibhozo, amadoda afanelekayo.
7 Aba yayingoonyana bakaBhenjamin:+ USalu unyana kaMeshulam+ unyana kaYowedi unyana kaPedaya unyana kaKolaya unyana kaMahaseya unyana kaItiyeli unyana kaYeshaya;
8 yaye emva kwakhe yayinguGabhayi noSalayi, amakhulu asithoba anamashumi mabini anesibhozo;
9 noYoweli unyana kaZikri, umveleli wabo, noYuda unyana kaHasenuwa engowesibini kwabo babevelela isixeko.
10 Ababingeleli: NguYedaya unyana kaYoyaribhe,+ uYakin,+
11 uSeraya unyana kaHilekiya unyana kaMeshulam+ unyana kaTsadoki+ unyana kaMerayoti unyana ka-Ahitubhi,+ inkokeli yendlu yoTHIXO oyinyaniso;
12 nabazalwana babo abenzi bomsebenzi wendlu,+ bengamakhulu asibhozo anamashumi mabini anesibini; noAdaya unyana kaYeroham+ unyana kaPelaliya unyana ka-Amtsi unyana kaZekariya unyana kaPashure+ unyana kaMalekiya,+
13 nabazalwana bakhe, iintloko zezindlu zooyise,+ bengamakhulu amabini anamashumi mane anesibini, noAmashesayi unyana ka-Azareli unyana ka-Ahazayi unyana kaMeshilemoti unyana kaImere,
14 nabazalwana babo, amadoda anamandla nanobukroti,+ belikhulu elinamashumi amabini anesibhozo, yaye babenomveleli,+ uZabhediyeli unyana wabakhulu.
15 AbaLevi:+ NguShemaya unyana kaHashubhi unyana ka-Azerikam unyana kaHashabhiya+ unyana kaBhuni,
16 noShabhetayi+ noYozabhadi,+ beentloko zabaLevi, bongamele umsebenzi wangaphandle wendlu yoTHIXO oyinyaniso;
17 noMataniya,+ unyana kaMika unyana kaZabhedi unyana ka-Asafu,+ umbhexeshi wezokudumisa, owayebonga+ emthandazweni,+ yaye uBhakebhukiya wayengowesibini kubazalwana bakhe, noAbheda unyana kaShamuwa unyana kaGalali+ unyana kaYedutun.+
18 Bonke abaLevi ababekwisixeko esingcwele+ babengamakhulu amabini amashumi asibhozo anesine.
19 Abagcini-masango+ yayinguAkubhi, uTalemoni+ nabazalwana babo ababelinda emasangweni,+ ikhulu elinamashumi asixhenxe anesibini.
20 Amanye amaSirayeli, ababingeleli nabaLevi, babekuzo zonke ezinye izixeko zakwaYuda, ngamnye kwilifa lakhe.+
21 Kwaye amaNethini+ ayehlala eOfeli;+ yaye uTsiha noGishpa babongamele amaNethini.
22 Umveleli+ wabaLevi eYerusalem yayingu-Uzi unyana kaBhani unyana kaHashabhiya unyana kaMataniya+ unyana kaMikha+ woonyana baka-Asafu,+ iimvumi,+ ngokuphathelele umsebenzi wendlu yoTHIXO oyinyaniso.
23 Kuba kwakukho umyalelo kakumkani ngenxa yabo,+ yaye kwakukho ilungiselelo elimisiweyo leemvumi ngokweemfuno zemini nganye.+
24 Yaye uPetahiya unyana kaMeshezabheli woonyana bakaZera unyana kaYuda wayesecaleni likakumkani kuyo yonke imibandela yabantu.
25 Kwaye ngokubhekisele kwimizi+ eyayikumhlaba wabo, kwakukho abanye boonyana bakaYuda ababehlala eKiriyati-arbha+ nakwiidolophu eziphantsi kwayo naseDibhon nakwiidolophu eziphantsi kwayo naseYekabhetseli+ nemizi yayo,
26 naseYeshuwa naseMolada+ naseBhete-pelete+
27 naseHatsare-shuwali+ naseBher-shebha+ nakwiidolophu eziphantsi kwayo
28 naseTsikelage+ naseMekona nakwiidolophu eziphantsi kwayo
29 nase-En-rimon+ naseTsora+ naseYarmuti,+
30 eZanowa,+ eAdulam+ nemizi yazo, iLakishe+ nemihlaba yayo, iAzeka+ needolophu eziphantsi kwayo. Kwaye bemisa iinkampu ukususela eBher-shebha ukuya kufikelela kwintlambo yaseHinom.+
31 Yaye oonyana bakaBhenjamin babethabathela eGebha,+ eMikimashe+ naseAya+ naseBheteli+ nakwiidolophu eziphantsi kwayo,
32 eAnatoti,+ eNobhi,+ eAnaniya,
33 eHatsore, eRama,+ eGitayim,+
34 eHadidi, eTsebhoyim, eNebhalati,
35 eLodi+ naseOno,+ intlambo yeengcibi.
36 NakubaLevi uBhenjamin wayenezahlulo zakwaYuda.
Yithumele
Yithumele
Nehemiya 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=16&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D16%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg